https://1baiser.com گۆڕان: پارتی وتی حكومەت ناتوانێت دۆخی خەڵك چاك بكات |\nHome سەرەکی گۆڕان: پارتی وتی حكومەت ناتوانێت دۆخی خەڵك چاك بكات\nپارتی: خاڵەكانی ئێمە و گۆڕان ئایەتی ئاسمانییان لەگەڵ دانەبەزیوە کە قابیلی گۆڕانكاریی نەبن\nبزووتنەوەی گۆڕان جەخت لەوە دەكاتەوە كە لە كۆبوونەوەیان لەگەڵ پارتیدا وەڵامی شەش خاڵی داواكارییەكانیان داونەتەوە و نابێت چاوەڕوانیان بكەن، ئەندامێكی سەركردایەتیی پارتییش دەڵێت: ״خاڵەكانی ئێمە و گۆڕان ئایەتی ئاسمانییان لەگەڵ دانەبەزیوە قابیلی گۆڕانكاریی نەبن״.\nدووشەممەی ڕابردوو 21/8 وەفدی پارتی و گۆڕان لە سلێمانی كۆ بوونەوە و تێیدا پارتی پاكێجێكی شەش خاڵیی لەگەڵدا تاووتوێ كردن لە بەرامبەر ئەو پێنج خاڵەی پێشتر گۆڕان بۆ چارەسەری كێشەكانی نێوانیان ڕایگەیاندبوو، بێ ئەوەی بگەنە ڕێكکەوتن كە دواخستنی ڕیفراندۆم خاڵی سەرەكیی ناكۆكی بوو، كە گۆڕان داوای دەكرد و پارتی ڕەتی دەكردەوە.\nئاسۆ مەحمود، ئەندامی جڤاتی نیشتیمانیی گۆڕان و بەشداربوویەكی كۆبوونەوەكە بە “ئاژانس”ی وت: ״لەسەر ئەو خاڵانەی پارتی هەر لە كۆبوونەوەكەی نێوانماندا وەڵاممان داوەتەوە و خاڵی هاوبەش لە نێوانماندا تەنیا ئەوە بووە پەیوەندیی نێوانمان پەرە پێ بدەین، هەردوولامان لەگەڵ ئەوە بووین دۆخی خەڵك چاك بكرێت، بەڵام لەسەر ئالییەت و كاتەكەی ناكۆك بووین، پارتی بۆچوونی وا بوو شتی گرنگتر هەیە لە چاككردنی وەزعی خەڵك و پێیان ڕاگەیاندین لە ئێستادا حكومەت ناتوانێت وەزعی خەڵك باش بكات״.\nوتیشی: ״داوامان کرد ڕیفراندۆم دوا بخرێت و پارتییش قەناعەتی وا بوو ئێستا كاتێكی باشە و مەرج نییە بە دوای ڕیفراندۆمدا سەربەخۆیی ڕابگەیەنرێت״ و وتیشی: ״بە پارتیمان وت كە ئێستا پەرلەمان تەفعیل دەكرێتەوە، دەبێت هۆكارەكانی داخستن و كردنەوەی بزانین و زەمانەتێك هەبێت ئەم حاڵەتە ڕوو نەداتەوە، بەڵام پارتی هیچ وەڵامێكیان نەبوو״.\nهاوكات فازل بەشارەتی ئەندامی سەركردایەتیی پارتی لە چاوپێكەوتنێكی “ئاژانس”دا كە لە لاپەڕە سێی ئەم ژمارەیه‌دا بڵاو كراوەتەوە، دەڵێت: ״خاڵەكانی ئێمە و گۆڕان ئایەتی ئاسمانییان لەگەڵ دانەبەزیوە تاوەكوو قابیلی گۆڕانكاریی نەبن״.


لەفەرهەنگی سیاسی پارتی دیموكراتەكانی ئەمریكادا بۆچوونێك هەیە، پێیوایە هەركاتێك پارتی كۆمارییەكان لەوە دڵنیابوون خوولی دووەمی سەرۆكایەتی وڵاتەكە نابەنەوە ئەوا بەدوای شەڕێكدا دەگەڕێن تا لەپەنای ئەمەدا بردنەوەی هەڵبژاردن مسۆگەر بكەن. ئەگەر ڕێژەیەك ڕاستی لەمەدا هەبێت و هەڵبژاردنەكانی پێشووتر پشت ڕاستی ئەم بۆچوونەیان كردبێتەوە، ئەوا ئەم خولەی هەڵبژاردنەكان تەواو جیاواز دەبێت لەوانەی پێشوو. هەرچەند مەحاڵ لەسیاسەتدا نییە، بەڵام هیچ لۆژیكێك لەوەدا نابینرێت شەڕی ئێران فاكتەرێكبێت تا لەم ڕێگەیەوە دۆناڵد ترامپ بردنەوەی دووەمی سەرۆكایەتی بەبێ هیچ ئاڵنگارییەك مسۆگەر بكات.\nترامپ لە چەند ڕویەكەوە كەسێكی جیاواز و پڕ كێشەیە، چ لەسەر ئاستی ناوخۆی وڵاتەكەی و چ لەسەر ئاستی سیاسەتی دەرەوەدا، تائێستا نەك نەیتوانیووە بەڵێنەكانی هەڵبژاردنی ڕابردوو جێبەجێ بكات، بەڵكو ئەو كارانەی ئەنجامیشیداوە بوونەتە مایەی ڕەخنەی زۆر و زیانی گەورەیان لەپێگە جەماوەرییەكەی داوە. هەرچەند هەندێك لەبەڵێنەكانی ترامپ ڕاستەوخۆ پەیوەستن بەژیان و ئایندەی دەنگدەرەوە بەڵام جێبەجێ نەكراون، هەربۆیە ئەم ساڵەی لەبەردەمی ترامپدا ماوە ئەوپەڕی هەوڵ دەدات و زۆرترین وزە بۆ جێبەجێكردنیان تەرخان بكات.\nترامپ لە چەند ڕویەكەوە كەسێكی جیاواز و پڕ كێشەیە، چ لەسەر ئاستی ناوخۆی وڵاتەكەی و چ لەسەر ئاستی سیاسەتی دەرەوەدا، تائێستا نەك نەیتوانیووە بەڵێنەكانی هەڵبژاردنی ڕابردوو جێبەجێ بكات، بەڵكو ئەو كارانەی ئەنجامیشیداوە بوونەتە مایەی ڕەخنە\nبەپێی ئەو واقیعەی هەیە، بەپێی ئامار و میدیای ئەمریكا بێت ئێستا ئاستی جەماوەری ترامپ لەناوخۆدا ڕۆژ بەڕۆژ بەرەو خراپی دەچێت. ئەو ڕاپرسییانەی ڕۆژانە دەكرێن هیچیان ئاماژەی ڕونییان تێدا نییە كە لە بەرژەوەندی ئەم سەرۆكەدا بن. لەم چەند ساڵەی ڕابردوودا هەندێك كەیس زیانی زۆریان لە ترەمپ دا. یەكێك لە دیارترن ئەو كەیسانەی لە دوو ساڵی ڕابردوودا مشتومڕێكی زۆری لێكەوتەوە و لە بەرژەوەندیی ترەمپدا نەبوو مەسەلەی داخستنی تەواوی حكومەتی فیدراڵ بوو بۆ ماوەی مانگێك. ئەم بابەتە لەچەند لایەنێكەوە و بەتایبەت لەسەر ئاستی حكومی زیانی گەورەی بەترامپ گەیاند، چونكە بە زەقی بووە هۆی ئەوەی متمانەی تەواوی كارمەندانی حكومەتی فیدراڵی لە هەموو پۆستە جیاوازەكاندا لە دەست بدات.\nهەروەها لە مەسەلەی خراپ بەكارهێنانی دەسەڵاتدا بۆ بەرژەوەندیی تایبەت، بۆ نموونە وەك تاوانباركردن و تێوەگلانی كەسە باوەڕپێكراوەكانی ترامپ لە مەلەفی وەرگرتنی پارە و دانیشتن لەگەڵ ڕووسەكان لەدیارترن ئەو مەلەفانەن كە زۆرترین قسەیان لەسەر كراوە. ئەم سیاسەتە هەڵە و پڕ لە كەموكورتی و تەسك بینانەی كۆمارییەكان و ترامپ هۆكاری سەرەكی بوون كە وایكرد لەو هەڵبژاردنانەی بە مێد تیرم ناسراون دەنگدەر، لە جیاتی ترامپ و حزبەكەی، متمانە بداتەوە بە دیموكراتەكان و لە كۆنگرێس ببنەوە بە زۆرینە. ئەم شكستە پەیامێكی ڕوونبوو بۆ ترەمپ و ناچاریكرد بۆ هەر هەنگاوێكی گەورە پێویستی بە ئۆكەی و ڕەزامەندیی دیموكراتەكان بێت.\nتاران هەموو هێلكەكانی خستووەتە سەبەتەی هەڵبژاردنی داهاتووی ئەمریكاوە و ئومێدێكی گەورەی هەڵچنیووە لەسەر دەرنەچوونەوەی ترامپ. كاربەدەستان و ئاغاكانی ئەو وڵاتە شەو و رۆژ، دەستەو نەزەر خەریكی نزا و پاڕانەوەن بۆ دەرنەچوونەوەی ترەمپ\n هەرچی پەیوەندیی بە بابەتی ئێران و ئەمریكاوە هەیە، كە بەتایبەت لەم ماوەیەی رابردوودا قسەو باسی زۆری لەبارەوە كرا، ئاماژەكان پێمان دەڵێن ئێستا سەرەڕای ئەوەی گرژییەكانی هەردوولا بەردەوامە بەڵام ڕیتمی ڕووداوەكان بە هێواشی ڕێ دەكات. ئەم خاوبوونەوەیە كەچاوەڕوانی ئەوەی لێناكرێت بەریەككەوتن ڕوبدات، واشنتۆن و تارانی خستووەتە حاڵەتێكەوە كە سەرقاڵی بەرێكردنی كات بن.\nهەرچی پەیوەندیی بە ئێرانەوە هەبێت، ئەوا تاران هەموو هێلكەكانی خستووەتە سەبەتەی هەڵبژاردنی داهاتووی ئەمریكاوە و ئومێدێكی گەورەی هەڵچنیووە لەسەر دەرنەچوونەوەی ترامپ. كاربەدەستان و ئاغاكانی ئەو وڵاتە شەو و رۆژ، دەستەو نەزەر خەریكی نزا و پاڕانەوەن بۆ دەرنەچوونەوەی ترەمپ ، هەروەك چۆن ترەمپیش چاوەڕانە ئێران لە ژێر ئەو هەموو سزا ئابووریانەی سەپاندویەتی ئەوا ئەو وڵاتە ناچار بكات بێتە سەر مێزی گفتوگۆ. بەڵام ئەوەی ڕوون و ئاشكرایە و وەك پێشبینی دەكرێت هیچ لەو دوو بژاردەیە بەم زوانە ڕوونادەن.


سەردانی فەرماندەی فەیلەقی قودس بۆ عێراق چ پەیامێك هەڵدەگرێت؟ | دەزگاى زارى کرمانجى\nسەردانی فەرماندەی فەیلەقی قودس بۆ عێراق چ پەیامێك هەڵدەگرێت؟\nزاری كرمانجی- مەهدی محەممەد رواندزی : فەرماندەی سوپای قودسی ئێرانی ( ئیسماعیل قائانی ) بە نهێنی سەردانی عێراق دەكات بۆ كۆبوونەوە لەگەڵ سەرۆكی گروپە چەكدارەكان، دوای ئەوەی سەرۆكوەزیرانی عێراق ( مستەفا كازمی ) ڕایگەیاند كە ئەركی جەنگیی ئەمریكا لە عێراق بۆ ئەركی ڕاوێژكاری گۆڕدراوە .\nسەردانەكەی قائانی دوای كۆتایی هاتنی خولی چوارەم و كۆتایی دیالۆگی ستراتیژی و ڕاگەیاندنی ئەنجامەكانی دێت، دوای كۆنگرە ڕۆژنامەوانییەكەی ڕۆژی دووشەممەی جۆ بایدن سەرۆكی ئەمریكا و كازمی .\nفەرماندەی سوپای قودسی ئێران، بەیانی رۆژی سێشەممە گەیشتە پارێزگای نەجەف و یەكەم دیدارو كۆبوونەوەی لەگەڵ سەركردەی چەكدارە میلیشیاكان كرد كە هەر یەك لە فەرماندەی لیوای عەسایبی ئەهل حەق و قەیس ئەلخەزعەلی فەرماندەی لیوای سەید الشوهەدە و ئەبو ئەلعەلەی عەلەیا ئەلوەفایی نوێنەرانی ڕێكخراوی بەدر و سەرای خۆڕەسانی و لیوای حزبوڵا"\nسەرچاوەیەك بێ ئەوەی ناوی خۆی ئاشكرا بكات بۆ سكای نیوزی عەرەبی قسەی كردووە و دەڵێ : ئەنجامی كۆبوونەوەكە چەند خاڵێك بوو، گرنگترینیان : ڕاگرتنی بۆردومانی دامەزراوە بیانییەكان، ئەركی هاوپەیمانیی نێودەوڵەتی، فشارخستنە سەر حكومەت و كوتلە سیاسییەكان، بەئامانجی پێكهێنانی لیژنە بۆ بەدواداچوون بۆ كشانەوەی ئەمریكا و جێبەجێكردنی ڕێككەوتنی نێوان كازمی و بایدن، هەروەها داواكردنی پابەندبوونەكانی حكومەت، لەسەر جێبەجێكردنی ئەو خاڵانەی كە لەڕێككەوتنی نێوان هەردوو لادا هاتووە ،\nگوتیشی" ئیسماعیل ئێوارەی ڕۆژی سێشەممە گەیشتە بەغدا و لەگەڵ سەركردەكانی هێزە چەكدارەكانی وەك ئەبو فەدەك ئەلمحەمەداوی سەرۆكی دەستەی حەشدی شەعبی گفتوگۆی دوور و درێژی هەبووە و هەروەها لەسەر پرسی هەڵبژاردن و جووڵەی سیاسی لەگەڵ هادی عامری سەرۆكی رێكخراوی بەدر دانیشتووە».\nجگیرەوەی قاسم سلێمانی لاینكەم ئەمە شەشەمین سەردانی ئەم ساڵەیە بۆ عێراق كە مانگی ڕابردوو بەشداری لە نمایشی سەربازی حەشدی شەعبیی، بە بۆنەی دامەزراندنییەوە كرد و مشتومڕی بەرفراوانی لێ دروست بوو .


شەپۆلێكی سەرما لەئەوروپاوە دێتە سەر هەرێم\nهەواڵ / کوردستان :: 06/01/2019 :: 14216 جار بینراوە\nبه‌رپرسی پێشبینییه‌كانی كه‌شناسی و بوومەله‌رزه‌زانی هه‌رێم رایده‌گه‌یه‌نێت: ئه‌و شه‌پۆلی به‌فر و بارانه‌ی هه‌رێمی كوردستانی گرتووەته‌وه، تاوه‌كو ئێواره‌ی رۆژی چوارشه‌ممه 9ی كانوونی دووه‌م به‌رده‌وامده‌بێت.\nئه‌مڕۆ یه‌كشه‌ممه 6ی كانوونی دووه‌م، به‌ڕێوه‌به‌رایه‌تی گشتی كه‌شناسی و بوومەله‌رزه‌زانی هه‌رێم رایگه‌یاند: ئەمشەو لەکاتەکانی درەنگدا بارستە هەوایەکی سارد روو دەکاتە سەر ناوچەکەكانی هه‌رێم، به‌ڵام به به‌راورد به ناوچه‌كانی دیكه‌ی هه‌رێم به‌فر و باران زیاتر له ناوچه‌كانی پارێزگای دهۆك ده‌بارێت.\nبژار ئه‌كره‌م به‌رپرسی پێشبینییه‌كانی كه‌شناسی و بوومەله‌رزه‌زانی هه‌رێم به دواڕۆژی راگه‌یاند: له‌مڕۆوه له پارێزگاكانی هه‌رێم نمه‌باران و بارانی پچڕ پچڕ و له ناوچه شاخاوییه‌كانیش به‌فر ده‌بارێت، به‌ڵام له دهۆك باران و به‌فری زۆرتر ده‌بارێت.\nله‌باره‌ی كۆتاییهاتنی ئه‌و شه‌پۆلی به‌فر و بارانەی ناوچه‌كانی هه‌رێمی گرتووەته‌وه، بژار ئه‌كره‌م وتی: "هه‌رێمی كوردستان كه‌وتۆته‌وه ژێر كاریگه‌ری نزمه پاڵه‌په‌ستۆی توركیا و نزمه پاڵه‌پۆستۆی ده‌ریای ناوه‌ڕاست و تاوه‌كو ئێواره‌ی رۆژی چوارشه‌ممه 9ی كانوونی دووه‌م كاریگه‌رییه‌كانی به‌رده‌وامده‌بێت، به‌ڵام دواتر نامێنێت".\nله‌باره‌ی كاریگه‌رییه‌كانی بارسته هه‌وای ساردی هه‌رێم، به‌رپرسی پێشبنییه‌كانی كه‌شناسی ده‌ڵێت: "بارسته هه‌وایه‌كی ساردی ناوه‌ڕاستی ئه‌وروپا دێت و روو له هه‌رێم ده‌كات و له‌مشه‌وەوە كاریگه‌رییه‌كانی ده‌ستپێده‌كات، به‌ڵام له‌گه‌ڵ كۆتاییهاتنی ئه‌و شه‌پۆله سەرماكەش كەمدەبێتەوە".


دەنگی خوێندکارانی ناڕازیی لە هەرێمی کوردستانی عێڕاق – Iraqi Civil Society\nHome / All News / بابەتی گشتی » خۆپیشاندانی ئاشتەوایی\nلە ماوەی دوو هەفتەدا لە 19ی تشرینی دووەمی 2021ەوە تا 9ی کانوونی یەکەمی 2021 هەزاران خوێندکاری زانکۆ و پەیمانگاکانی سەرتاسەری کوردستان خۆپیشاندانیان ئەنجام دا، بۆ داواکردنی مافە سەرەتاییەکانییان خوێندکارانی سەرجەم زانکۆکان لە هەموو کوردستان دەنگی خۆیان پێکەوە کۆکردەوە بۆ ئەوەی بەهێزتر و کاریگەرتربێت.\nبەهۆی هێرشەکانی داعشەوە لە ساڵی 2014دا، حکومەتی هەرێمی کوردستان ڕووبەڕووی قەیرانی ئابووری بۆوە، لەو کاتەوە بەشێک لە خزمەتگوزارییەکانی حکومەت ڕاگیران، لەوانە یارمەتی دارایی خوێندکاران، لەو کاتەوە خوێندکاران بەبێ پاڵپشتی دارایی بەردەوامن لە خوێندن، لە ئێستادا لەگەڵ نەمانی داعش لە عێراقدا بە تایبەتی لە هەرێمی کوردستان خەریکە دۆخەکان دەگەرێنەوە باری ئاسایی بە بارودۆخی داراییشەوە.\nلەگەڵ ئەوەشدا حکومەتی هەرێمی کوردستان تائێستا هیچ هاوکارییەکی دارایی بۆ خوێندکارانی زانکۆ و پەیمانگاکان دەستەبەر نەکردووە، بۆیە خوێندکارەکان پێیان وایە کاتی گونجاوە بۆ ئەوەی پاڵپشتی داراییان بۆ بگەڕێتەوە لەبەرئەم هۆکارە خوێندکارانی زانکۆکان لە هەموو کوردستان خۆپیشاندان دەکەن لەگەڵ بوونی چەندین کێشەی دیکە لەوانەش کەمی خزمەتگوزاری بەشە ناوخۆییەکان، لاوازی سیستەمی پەروەردە لە پرۆگرامەکانی زانکۆدا.\nلەڕۆژانی سەرەتادا خوێندکاران بە هێمنی خۆپیشاندانیان کرد تا ئەو کاتەی کە هێزەکانی پۆلیس بە گازی فرمێسک ڕێژ و گوللەی پلاستیکی هێرشیان کردە سەریان، لە ڕۆژانی دواتردا دۆخەکە توندتر بوو و پێکدادانی نێوان خوێندکاران وە هێزەکانی پۆلیس دەستی پێکرد. هێزەکانی پۆلیس دەستیان کرد بە بڵاوکردنەوەی چەندین کەس لەناو خۆپیشاندەراندا و شەڕ دژی پۆلیس بکەن بۆ نیشاندانی وێنایەکی ناشرینی خۆپیشاندانە ئاشتەواییەکە لە بری خوێندکاران.\nلە ڕۆژی سێهەمدا هێزەکانی پۆلیس بەردەوام بوون لە هێرشکردن بۆ سەر خۆپیشاندەران، بەڵام ژمارەیان دووهێندە زیادی کرد و نەیانهێشت خوێندکاران شەقامی سەرەکی بەردەم زانکۆی سلێمانی بگرن، دوای ئەوە خوێندکاران هەوڵیان دا ئاڕاستەی خۆپیشاندانەکە بگۆڕن بۆبەردەم پارێزگای سلێمانی، هێزەکانی پۆلیس بە گازی فرمێسک ڕێژ و گوللەی پلاستیکی هێرشیان کردە سەر خوێندکاران، وە خوێندکاران ڕایان کرد و هەندێکی دیکەشیان کاریگەری سەختی گازە فرمێسک ڕێژەکە بەسەریاندا ماوەتەوە.\nلە ڕۆژانی داهاتووتردا خوێندکاران دەروازەی سەرەکی زانکۆی سلێمانییان گرت. هێزەکانی پۆلیس تەنانەت گازی فرمێسک ڕێژییان لەناو زانکۆشدا بڵاوکردەوە بۆ وەستاندنی خۆپیشاندانەکان. لەگەڵ ئەوەشدا هێزەکانی پۆلیس لە لایەن سوپای ناوخۆوە کە هێزی ئاسایشە پشتیوانی دەکران. ئۆتۆمبێلی زرێپۆش لە بەردەم دەروازەی سەرەکی ناو زانکۆدا بوو کە ئاو بۆ بلاوە پێکردنی خوێندکاران بەکارهات لە دژی خوێندکاران. هێزەکانی پۆلیس ئەم کارەیان دەکرد دوای ئەوەی ژمارەیەکی زۆر لەخوێندکارانی سەرجەمی زانکۆ و پەیمانگاکانی سلێمانی لەڕۆژی سێیەمدا خۆپیشاندانیان ئەنجامدا (دوای پێکدادانی نێوان خوێندکاران و هێزەکانی پۆلیس لەو ڕۆژەدا سەدان خوێندکار دەستبەسەرکران) پۆلیس ترسی ئەوەی هەبوو ڕووبەڕووی هەمان حاڵەت ببێتەوە، ئەگەر خوێندکارانی زانکۆکانی دیکە بەیەکەوە کۆببنەوە!\nزانکۆی سلێمانی نەیتوانی کۆنتڕۆڵی دۆخەکە بکات، بۆ ماوەی هەفتەیەک خوێندنی ئاسایی لە پۆلەکان ڕاگیراو خوێندکارانی بەشە ناوخۆییەکانیان ناردەوە ماڵەوە، ئەمەشیان کرد چونکە زۆربەی ناڕەزاییەکان لەلایەن خوێندکارانی بەشە ناوخۆییەکانەوە بوو. دوای ئەو هەفتەیە، خوێندکاران دووبارە دەستیان بە خۆپیشاندان کردەوە. هەرچەندە خوێندکارەکان دابەش بووبوون بەسەر گروپەکاندا، هەندێکیان گەڕانەوە بۆ پۆلەکان بەڵام هەندێکیان تا ڕۆژی 7ی کانوونی یەکەم هێشتا خۆپیشاندانیان دەکرد. هەر لەو ڕۆژەدا وەزارەتی خوێندنی باڵا ڕایگەیاند کە بەنیازن هاوکارییە داراییەکان دابین بکەن.\nلەگەڵ ئەوەشدا وەزارەتی خوێندنی باڵا بە فەرمی بڵاوکردەوە و ڕایگەیاند کە یارمەتی دارایی دەستەبەر دەکرێت لە سەرەتای مانگی کانوونی دووەم (ساڵی نوێی 2022) دا. لە ئێستادا زۆربەی خوێندکاران گەڕاونەتەوە بۆ پۆلەکانیان چونکە سەرۆکی بەشەکان قایلیان کردن بە دانانی چەند تاقیکردنەوەیەک خوێندکاران بگەڕێنەوە بۆ پۆلەکان لەگەڵ ئەوەشدا هێشتا زیاتر لە سەدان خوێندکار لە خۆپیشانداندانن بەهۆی ئەو زانیاریانەی کە بە تەواوی ڕوون نییە سەبارەت بە هاوکارییە داراییەکان بەواتایەکی تر وەک خوێندکاران دەڵێن ئێمە بڕوامان بەحکومەت نییە دەترسین ئەگەر ئەمە پلانێک بێت بۆ گەڕانەوەمان بۆ پۆلەکان و ئەنجامدانی تاقیکردنەوەکانی نیوەی ساڵ. لەکاتی خۆپیشاندانەکاندا هێزەکانی پۆلیس و سیخوڕەکانیان لە دەستگیرکردنی خوێندکارە بێتاوانەکان نەوەستان.\nهەتا بەرواری9 ی کانونی یەکەم خوێندکاران دەڵێن ئێمە دەگەڕێینەوە بۆ پۆلەکان و چاوەڕێ دەکەین بزانین ئایا حکومەت وەک بەڵێنمان پێدراوە یارمەتی دارایی دابین دەکات، ئەمە کۆتایی خۆپیشاندانەکانمان نابێت بەڵکو وەستانێکی بچووکە، وە قوتابیان لە 12ی کانوونی یەکەم، گەڕانەوە بۆ دەست پێکردنەوە بە وانەکانیان.\nTags: ئازادی ڕادەربڕین • خوێندکاران • خۆپیشاندان • دەستپێشخەری هاوبەندی کۆمەڵگەی مەدەنی عێڕاقی • زانکۆ • زانکۆکانی هەرێم • زانکۆی سلێمانی • سلێمانی • عێڕاق • هەرێمی کوردستان • وەزارەتی خوێندنی باڵا


Hawre 03/07/2019 - 15:47 بڵاوکراوەتەوە لە هەواڵ/كوردستانی\nوا بریارە لە (12) ئەم مانگە پەرلەمانی كوردستان متمانەی بەكابینەی نۆیەمی حكومەتی هەرێم بدات و پارتی دیموكراتی كوردستان ئامادەیی خۆی دەربڕیوە، پۆستی سەرۆكی پەرلەمانی كوردستان رادەستی یەكێتیی بكات ، پەرلەمانتارێكی پارتیش ئاشكرای دەكات ، یەكێتیی دەتوانێت لەكۆبونەوەی 12ی ئەم مانگەو لەگەڵ متمانەدان بەكابینەی حكومەت، پۆستەكەی وەربگرێتەوە.\nخەدیجە عومەر ئەندامی لەپەرلەمانی كوردستان ڕایگەیاند: بابەتی وەرگرتنەوەی پۆستی سەرۆكی پەرلەمان پەیوەستە بەبرادەرانی یەكێتیەوەو هەركات داوابكەن ئەو پۆستە وەربگرن، ئێمە وەكو فراكسیۆنی پارتی ئامادەین و ڕاستەوخۆ سەرۆكی پەرلەمان دەست لەكاردەكێشێتەوەو كاندیدەكەی یەكێتی شوێنی دەگرێتەوە، وە دەتوانرێت لەگەڵ متمانەدان بەكابینەی حكومەت لە(12) ی ئەم مانگەدا، ڕاستەوخۆ ئەو بڕگەیەش بخرێتە بەرنامەی كاری كۆبونەوەكەوەو ئاڵوگۆڕ بەپۆستی سەرۆكی پەرلەمان بكرێت و بەرپرسەكەی یەكێتی ئەو پۆستە وەربگرێتەوە.\nپەرلەمانتارەكەی پارت ئەوەشی بۆتۆری هەواڵی سلێمانی ئاشكرا كردوە، دوای متمانەدان بەكابینەی حكومەتیش، یەكێتی دەتوانێت پۆستی سەرۆكی پەرلەمان وەربگرێتەوە، بەڵام بۆ ئەوەش دەبێت پەرلەمان كۆبونەوەی نائاسایی ئەنجامبدات و پارتی پۆستەكە ڕادەستی یەكێتی بكات، بەڵام ئەگەر ئەو پرسە بەر لە 12ی 7ی 2019 یەكلابكرێتەوە دەشتوانرێت بەر لەمتمانەدان بەكابینەكەی حكومەت ئاڵوگۆڕ بەو پۆستە بكرێت و یەكێتی پۆستی سەرۆكی پەرلەمان وەربگرێتەوە.


لە پاپ ئایدل هەتا کورد ئایدل، بەشی 1 !؟؟، برایم فەڕشی – Peshmergekan\nلە پاپ ئایدل هەتا کورد ئایدل، بەشی 1 !؟؟، برایم فەڕشی\nوشەی”Idol” بە مانا گشتییەکەی بەو کەسانە دەگوترێ کە وێنەیەکی دوور لە چاوەڕوانی لە خۆیان دەنوێنن. هەر بەو مانایە، مامەڵە لە گەڵ ئەو کەسانە دەکرێ کە لە بەرنامەی “سوپر ستار” و موزیک ئایدل دەردەکەون.\nنوواندنی ئەم وێنە لە خۆ، یانی تێپەڕبوون لە سنووری تواناکانی ژیانی ئاسایی. پێوانی ئەم ڕێگایە و بڕینی ئەم پرۆسەیە، تەنیا بەوە نابڕێتەوە چەند کەسی ژووریی وهەزاران بینەر ڕازی بکرێن! ئەو کەسانە تا ئەو ئاستە دەبێ هەڵکێشێندرێن کە شیاوی دەرکەوتن لە بەرنامەیەک بن کە خەرجی میلیۆنی تێدا دەکرێ! هەر ئەمە گرفت بۆ بەشداربووان ساز دەکات. ئاسایی بوونەوەی ژیان دوای تێپەڕبوونی ئەم پرۆسەیە، گرفتی نوێ بۆ کەسەکان دەخوڵقینێ!\nکوردئایدل تازە بە تازە وەک دیاردەیەکی نوێ گەیشتۆتە باشووری کوردستان و بە وتەی دەستەی ژووری و مێدیای کوردسات بە پانتای هەر چوارپارچەی کوردستان و گۆی زەوی، سەرنجی بینەرانی بۆ لای خۆی ڕاکێشاوە و بۆتە مایەی شادی خەڵکانێک و مایەی هیوای کۆمەڵێک کەنیشک و کوڕی کورد، کە پێیانوایە دەرفەتێک بۆ جێبەجێکردنی خەون و خەیاڵەکانیان ڕەخساوە. مەبەستی سەرەکی ئەم نووسراوەیە کە لە چەند بەش پێک هاتووە، دەرخستنی ڕاستییەکانی ئەو شەپۆلەیە لە ژێر ناوی پاپ ئایدل کە لە سەرەتای ئەم سەدەیەوە، دەستی پێکردووە.\nپاپ ئایدل بە ڕواڵەت ڕێگای بۆ سەرکەوتنی گۆرانیبێژانی ئاسایی کردەوە و بەمەش لە ماوەیەکی کورتدا، لە ناکاو ئەم شێوە لە شۆوی تەلەویزیۆنی جیهانی داگرت. لە سەر هەمان بنەما و هەمان فۆرم و هەمان ناو و هەمان لۆگۆ بە زمانگەلی جیاواز مەیدان بۆ موزیک ئایدل کرایەوە! رێکخەرانی ئەم بەرنامانە بەم ئیدەیە، شێوەیەکی نوێیان بۆ ئاکتیڤکردنی خەڵک لە بەرنامەکانی تەلەوزیۆنی و کۆنسێرتەکانی موسیقا دۆزییەوە و هەروەها بازاڕێکی نوێیان بۆ مێدیا و موسیقا، ڕەقس و هونەرەکانی تر پەیدا کرد، کە ڕەنگە فەلسەفەکەی بۆ ئەم گوتنە بگەڕێتەوە کە دەگوترێ” لە قاپشۆردنەوە هەتا بوون بە میلیۆنێر”. بەرنامەی سوپرستار و موزیک ئایدل ئەم فەلسەفەیان پیادە کرد و نموونەی بەرچاویش لێرە و لەوێ هەیە کە فڵان دەنگخۆشی سەر شەقام، فڵان قاپشۆر، سەرتاش، بوونەتە میلیۆنێر .\nهەر وەک باسکرا، ساڵانە هەزاران کەس کە زۆربەیان خەونی سەرکەوتن دەبینن، بەشداری ئەم بەرنامانە دەکەن و بە خەرجێکی کەم نزیک شەش مانگ بەرنامەی پڕ لە بینەر بۆ تەلەویزیۆنەکان پێکدەهێنن، کە لە باشترین کاتی شەوی هەفتە بڵاو دەکرێتەوە. ئەوەش باشترین ئیمکان بۆ بڵاوکردنەوەی تەبلیغاتی تیجاری شەریکە و کۆنسێرنە گەورەکان، کە توانای خەرجی میلیۆنیان هەیە، دەڕەخسێنێ. جگە لەوە هەر شەوێک کە بەرنامەکە بڵاو دەکرێتەوە، پرسیارێک لە بینەران دەکرێ وەک ئەوەی ناوی فڵان ئەندامی ژووری” دیتر بۆلنە یان چەرخ و فەلەک”؟ بینەر بۆ بردنەوەی دەهەزار ئۆیڕۆ دەتوانێ تەلەفۆن بکات و بۆ هەر تەلەفونکردنێك ٥٠ سێنت دەبێ بدات. گەر کۆی بەرنامەکە لە ساڵێکدا ٢٤ بەش بێت، تەنیا پارەی تەلەفونکردن دەگاتە ٥٠ میلیۆن و گەر پارەی تەبلیغی تیجاریشی بێتە سەر، دەرامەتی دەزگاکە لە ڕێگای ئەم بەرنامەیەوە خۆی لە ١٠٠ میلیۆن ئۆیڕۆ دەدات. بۆ بەرنامەیەکی وا گەر بیست میلیۆن ئۆیرۆش خەرج کرێ، دیسان هەشتا میلیۆن وەک خێر و بێری بەرنامەکە دەمێنێتەوە.\nلەم تیجاڕەتەدا، بەشداربووان بە تایبەت ئەوانەی دەگەنە بەرنامەی زیندوو، لە قەراخ دەریا، هۆتێل و شوێنی ڕابوواردن نیشان دەدرێن بۆ ئەوەی منداڵ و لاو و گەورە وەسەر تەماح کەون. هەرچەند هەر لەم بەرنامانەدا بینەر وێنەی دۆڕاوەکانیش دەبینێ، بەڵام کامێڕا بە باشترین شێوە وێنەی سەرکەوتووەکان و سەرکەوتووترین کەس وەها نیشان دەدا، کە چاو و زەینی بینەر کەمتر بۆ لای دۆڕاوەکان بادەداتەوە و ئەوە لە زەینی غەریزی بینەردا دەچەسپێ کە لە ژیانی ڕۆژانەشدا ڕەنگ دەداتەوە. ئەم باسە دواتر لە بەشی منداڵان – لاوان و موزیکئایدل، هەراوتر دەکرێتەوە.\nهەرچەند ژمارەی بەشداربووان و بینەرانی ئەم بەرنامانە لە وڵاتانی ڕۆژئاوا لە کەمی داوە، بەڵام خولیای منداڵان و لاوان و بگرە قەیرەکان بۆ بوون بە سوپر ستار و سوپر تالێنت و بەناوبانگبوون و گەیشتن بە ژیانی ڕەنگین و زەنگین لەم ڕێگایەوە بەردەوامە و بۆ ئینترنێت و پلاتفۆرمەکانی وەک یوتووب گوێزتراوەتەوە کە تەنانەت منداڵان تێیدا چالاکن و ئاژانسەکانی تەبلیغاتی بە دانی پارە بە تاک و تەرایان چالاکتریان دەکەن کە لە ناو ئەوانەدا کەسانی وەک Ariana Grande “ئاریانا گڕاندە” هەڵکەوتووە کە لە کۆنسێرتەکەیدا لە مەنچستر بۆمب تەقێندراوە و منداڵی هەشت ساڵانەش لە ناو کوژراوەکاندا بیندرا، کە ڕەنگە خولیای ئەوەی لە سەردا بووبێت کە ڕۆژێک خۆی لە سەر سەکۆ ببینێتەوە. هەروەک کیژۆڵە کوردەکەی کورد ئایدل کە بۆی گرنگە بزانێ چەند کەس چاوەڕوانی دەکەن و نووسیویەتی :” سلاو هاوریان ئه م کاته تان باش چه ن که س چاوه روانمه ئه مشەو؟ “!\nلە پاپ ئایدل هەتا کوردئایدل، بەشی 2، برایم فەڕشی


وەزارەتی شەهیدان بۆی دەركەوت هەموو زانیارییەكان هەڵبەستراوبوون | جینۆساید كورد\nوەزارەتی شەهیدان بۆی دەركەوت، هەموو زانیارییەكان هەڵبەستراوبوون\nدوای 11 مانگ لەبەدواداچوون دەركەوت چیرۆكی 18 پاكیزەكە هیچ بـنەمایەكی نییە \nبەڵگەنامەیەكی ساختە بەناوی موخابەراتی عیراقییەوە نزیكەی 20 ساڵ میدیاكانی كوردستان‌و كەسوكاری ژمارەیەكی زۆر لەقوربانیانی ئەنفالی سەرقاڵكرد، گوایە 18پاكیزەی كورد لەلایەن موخابەراتی عیراقییەوە بەمیسر فرۆشراون، بەڵام دوای لێكۆڵینەوەی وردو بەدواداچوون لەناوخۆی كوردستان‌و میسر، دەركەوت دیكۆمێنتەكە ساختەیەو قسەی هەموو ئەوانەیشی کە وتیان ئەو كچانەیان بینیوە یان شوێنیان دەزانن، راست دەرنەچوو و بۆ مەبەستی دیكە ئەم كارەیان كردبوو.\nبەڵگەنامەیەك كە مێژووی10/12/1989 ی لەسەرە بڵاوبۆوە گوایە موخابەراتی عیراق 18 پاكیزەی كوردی لەڕەشەكوژیی ئەنفالدا فرۆشتۆتە میسرو لەیانە شەوانەکانی ئەوێ کراونەتە سەماکار.\nدواتر رۆژنامەنووسێك بەناوی (ف . ع) دەڵێت: لەیەكێك لەو یانە شەوانانەی میسر سەماكارێكم بینیووە بەناوی سەحەر كوردیو قسەم لەگەڵدا كردووەو وتوێتی من لەو 18 پاكیزەیەم كە پێشتر فرشراوینەتە میسرو لێرە كاردەكەم.\nبازرگانێكیش بەناوی (ر. س. ج) ئیدیعایكرد لەمیسر چەند ژمارەیەك لەو كچانەی بینیووەو شوێنیان دەزانێت‌و داوای لەحكومەت كرد بودجەی بۆ تەرخانبكەن تا ئەم راستییە ئاشكرابكات، بەڵام دواتر دەركەوت ئەو پیاوە بۆ پارە ئەم كارەی كردووەو قسەكانی هیچ بنەمایەكی نییە!\nلەهاوینی 2013 لەماوەی مانگی رەمەزان كەناڵی mbc درامایەكی پێشكەشكرد بەناوی (نیران صدیقة) لەو درامایەدا باسی ئەو 18 پاكیزەیەی كوردی دەكرد كە گوایە لەلایەن موخابەراتی عیراقییەوە فرۆشراون. ئەم درامایە دیسان میدیای كوردستانی سەرقاڵكردو باسەكە دیسان گەرمبۆوەو ئەنجومەنی وەزیران لە 7/8/2013 بەنووسراوی 7705 فەرمانی پێكهێنانی لیژنەیەك دەدات‌و لەلای خۆیشیەوە وەزارەتی كاروباری شەهیدان‌و ئەنفالكراوان دوو لیژنە پێکدەهێنێت یەكێك بۆ بەدواداچوون لەناوخۆی كوردستان‌و ئەوی دیكەش لەمیسر. \nلێکۆڵینەوە لە بەڵگەنامەکەی موخابەرات کرایە دەستپێک\nلەبەدواداچوونی ئەم پرسەدا یەكەم شت کە كاری لەسەركرا ئەو بەڵگەنامەیەبوو كە ماوەیەكی درێژە لەمیدیاكانی كوردستاندا بڵاوبۆتەوەو قسەی لەسەر دەكرێت، بەڵگەنامەكە مێژووی 10/12/1989 ی لەسەرەو گوایە لەلایەن موخابەراتی عیراقییەوە دەركراوە.\nبەپێی زانیارییەكان لیژنەكەی وەزارەت سەرەداوی ئەم نووسراوەیان دەستدەكەوێت‌و دەردەكەوێت ئەم نووسراوەی لەسەرەوە باسكراوە لەدوای راپەڕین لەلایەن كەسێكەوە بەناوی «ئ.ئ» كە جاسوسی دووسەرە بووە بۆ پێشمەرگەو بەعس ئەم نووسراوەی فرۆشتۆتە دەزگا هەواڵگرییەکانی کوردستان لەبەرامبەر 90 هەزار دیناری چاپی عیراقی ئەو سەردەمە.\nدوای هەوڵی زۆر، لیژنەكە لەژێر چاودێرییەكی ورددا ئەو ئومیدە لەشاری كەركوك دەبینن، بەڵام دوای بەدواداچوون‌و لێكۆڵینەوە لەقسەكانی ناوبراوو چۆنیێتی دەستكەوتنی بەڵگەنامەكە دەركەوت ئەم بەڵگەیە ساختەیە، بەپێی راپۆرتێكی وەزارەتی شەهیدان قسەكانی ناوبراو بۆ لیژنەكە كردبووی بێسەروبەرو یەكنەگربوون‌و هیچ بنەمایەكی نەبووە.\nیەكێكی دیكە لەو سەرچاوانەی لیژنەی لێكۆڵینەوەکە بەكاریهینا بۆ گەیشتن بەڕاستییەکان، راپۆرتی رۆژنامەوانیی رۆژنامەنووسێك بوو بەناوی (ف. ع) ئەم رۆژنامەنوسە لەکەنەڵێکی ئاسمانیی کوردستان كاریكردووەو لەڕاپۆرتێكیدا لەئایاری 2006 بڵاویكردۆتەوە، گوایە دووان لەو کچانەی كچانەی بینیوە لەیەكێك لەیانە شاوانەکانی قاهیرە سەمایان كردووە!\nبەوتەی ئەو رۆژنامەنووسە لە14ی ئایاری 2006 دووان لەو كچە ئەنفالكراوانەی لەهۆتێل شەهرەزاد لەقاهیرە بینیووەو دوای هەوڵی زۆر توانیوێتی قسە لەگەڵ یەكێكیان بكات‌و سەماكارەكە پێیوتووە من ناوی راستەقینەم رۆژگارەو لێرە ناوم (سەحەر كوردییە)و لەساڵی 1988 كاتێك بەسەردان لەماڵی باپیرەی بووە لەنزیك كۆیە لەوێوە لەلایەن سوپای عیراق لەگەڵ كەسوكارەكەی ئەنفالكراوەو دوای نزیكەی هەفتەیەك بەفڕكە بردویانن بۆ میسرو فرۆشراونەتە یانەکانی ئەو وڵاتە.\nئەم رۆژنامەنووسە لەوكاتە بڵاویكردۆتەوە كە ئەو لایەنی پەیوەندیداریی لەم راستییە ئاگاداركردۆتەوە كەچی وەڵامی نەدراوەتەوە! بەڵام بەپێی لێكۆڵینەوەی وەزارەت كە وێنەیەكی لای كوردستانی نوێ پارێزراوە بەڕوونی دەڵێت «سەرلەبەری قسەكانی رۆژنامەنووسەكە بێ سەروبەرەو هیچ بنەمایەكی راستیی نییە، چ وەك زانیاریی چ وەك راستیی چوون‌و بینینی كچەكان لەمیسر!»\nلەگەڵ دەستپێكردنی دراما میسرییەكەو بەخۆكەوتنی وەزارەتی شەهیدان بۆ لێكۆڵینەوەو بەدواداچوونی جددی لەم پرسە، ر. س ج کە خاوەنی كۆمپانیایەکی بازرگانییە لەڕۆژنامەیەكی هەولێر بڵاویكردەوە كە ئەو شوێنی ئەو پاكیزانە لەمیسر دەزانێت‌و دەتوانێت بیانهێنێتەوە هەرێمی كوردستان، بەڵام توانای مادیی‌و بودجەی پێویستی نییە، وەزارەتیش پەیوەندیی بەناوبراوەوە دەكات بۆئەوەی راستی قسەكانی بسەلمێنێت‌و هاوكارییان بكات لەدۆزینەوەی ئەم پاكیزانە. \nلیژنەیەكی تایبەت لەوەزارەتی شەهیدان ئەم پیاوە دەبینێت‌و ئەو كاسێتە ڤیدیۆییانەی گوایە وێنەی پاكیز ئەنفالكراوەكانن دەپشكنن‌و دەردەكەوێت قسەكانی هیچ بنەمایەكی نییەو ناڕاستن! بۆ مەبەستێكی تایبەت ئەم كارەی كردووە. بەپێی راپۆرت‌و كۆنوسێكی نوێنەری یەكێتیی نیشتمانیی كوردستان لەمیسر كە سەرۆكایەتی لیژنەكەی وەزارەتی كردووە لەمیسر، وەزارەت دەڵێت: ئەم پیاوە بۆ دەستكەوتنی هەندێ پارە ئەم كارەی كردووەو ئەوانەی لەڤیدیۆكانیدا قسەیانكردووە، ئەنفال نەكراون، بەڵكو كچی كورد بوون‌و شویان بەهاووڵاتیی میسر كردووە لەسەرەتای ساڵی 1990. سەرچاوەیەكی باوەڕپێكراویش لەوەزارەتی شەهیدان وتی ژنەكەیان بینیوەو ئەو ئاشكرایكردووە كە بازرگانەكە پەیمانی پێدانی پارەی پێداوە لەبەرامبەر خۆكردنی بەیەكێك لەپاكیزە ئەنفالكراوەكان.\nبریکاری وەزیری ناوخۆ کەوتە مەسەلەکەوە\nبەپێی راپۆرتی نوێنەری یەكێتی نیشتیمانی كوردستان لەمیسر كە سەرۆكایەتی لیژنەكەی ئەوێی دەكرد، ئەم بازرگانە بۆ مەبەستی دەستكەوتنی پارە ئەم كارەی كردووەو ئەوانەی ئەو وتی پاكیزە ئەنفالكراوەكانن، درۆبووە.\nهەوڵێكی دیكەی وەزارەتی شەهیدان پەیوەندیكردن بوو بەلایەنی رەسمیی لەمیسر، لیژنەكەی وەزارەت لەكۆتایی 2013 لەڕێی هونەرمەندێكی میسریی بەناوی ئەحمەد عەبدولواریس توانیان بگەنە بریكاری وەزیری ناوخۆی میسرو بەدواداچوون بۆ راستی فرۆشرانی ئەم كچانە بەمیسر، داوایەكی رەسمیی پێشكەش دەكەن، بەڵام دوای گەڕان بەئەرشیف‌و بەڵگەنامەكانی ساڵەكانی 1988، 1989، 1990 وەڵامیاندانەوە كە بەهیچ شێوەیەك لەهیچ دەروازەیەكی ئاسمانیی‌و وشكانیی‌و ئاویی هیچ كەسێك بەم ناوانەوە نەهاتوونەتە ناو میسرەوە.\nبەمادەی 284ی یاسای سزادان دەستگیردەکرێن\nلەكۆتییدا یەكێك لەئەندامانی لیژنەی لێكۆڵینەوە لەراپۆرتی خۆیدا لە 8/7/2014 روونیكردۆتەوە دوای 11 مانگ لێكۆڵینەوە دەركەوت هەموو ئەو زانیارییانەی لەبارەی ئەم پاكیزانەوە بڵاوكراوەتەوە بەدیكۆمێنتەكەی موخابەراتیشەوە راست نین‌و درۆ دەرچوون.\nدوای دەركەوتنی راستیی ساختەیی بەڵگەنامەكەی موخابەرات‌و ناڕاستیی زانیاریی‌و بەڵگەكانی ر.س.ج و رۆژنامەنووسەكەی گوایە لەمەلهایەكی میسر یەكێك لەپاكیزەكانی بینیووە سەمای كردووە، وەزارەتی كاروباری شەهیدان‌و ئەنفالكراوان لە24/8/2014 بەنووسراوی ژمارە 3217 بەڕەسمیی داوای لەداوكاری گشتیی كردووە ئەو كەسانەی ساختەییان كردووە، بدرێنە دادگا، لەبەرامبەردا سەرۆكایەتی داواكاری گشتیی بەنووسراوی ژمارە 1277 لە 3/9/2014 سكاڵای لەسەر چوار تاوانبار بەماددەی 284 تۆماركردووە، ناوەكانیش بریتین لە (ر. س ج)( ئ . ئ. ح)( ف ع)، (ع ك م) بەپێی مادەی 284 لەیاسای سزادانی عیراقی تایبەتە بەپێدان‌و هەڵبەستنی زانیاریی درۆ لەكاتێكدا كەسەكە بزانێت زانیارییەكانی درۆن و هەڵیبەستوون.\nله كوردستانی نوێ-ه‌وه\nتاگەکان ئەنفال تاوان شەهیدان فرۆشتن كچ ميسر وەزارەت


وه‌زیری په‌روه‌رده خوێندكاره یه‌كه‌مه‌كانی سلێمانی خه‌ڵاتده‌كات – بەڕێوەبەرایەتی گشتی پەروەردەی سلێمانی\nئه‌مڕۆ سێ شه‌ممه 25/11/2014، به‌ڕێوه‌به‌ری گشتی په‌روه‌رده‌ی سلێمانی پێشوازی له خوێندكاره ده‌رچووه یه‌كه‌مه‌كانی پۆلی 12ی ئاماده‌یی و 9ی بنه‌ڕه‌تی سه‌ر به به‌ڕێوه‌به‌رێتی په‌روه‌رده‌ی رۆژئاواو رۆژهه‌ڵات- سلێمانی كرد.\nله دیدارێكدا به‌ڕێوه‌به‌ری گشتی خه‌ڵاتی به‌ڕێز وه‌زیری په‌روه‌رده د. پشتیوان صادق-ی به‌خشییه خوێندكاره سه‌ركه‌وتووه‌كان و دووباره پیرۆزبایی لێكردن به‌ناوی وه‌زیره‌وه‌و هیوای سه‌ركه‌وتنی بۆ خواستن.


چۆن ڤایرۆسی کرۆنا بناسین، خۆپاراستنمان چۆن ده‌بێت؟\namin 02/02/2020 - 13:53 بڵاوکراوەتەوە لە تەندروستی\nله ئێستادا ڤایرۆسی کرۆنا، مه‌ترسییه‌کان و بڵاوبوونه‌وه‌ی بووه‌ته نیگه‌رانییه‌کی گه‌وره‌ی جیهانی و وڵاتێک نییه که به‌م کێشه‌وه سه‌رقاڵ نه‌بێت. ته‌نانه‌ت ئه‌و وڵاتانه‌ش که هیچ توشبوویه‌کیان نییه به هه‌مان شێوه‌ی چین و وڵاتانی دیکه که‌وتوونه‌ته حاڵه‌تی ئاماده‌باشییه‌وه.\nڤایرۆسی کرۆنا له ئه‌نجامی پێشكه‌وتنی زانستی و تاقیگه‌ی پزشكییه‌وه دروست ده‌بێت كه هه‌مان نیشانه‌کانی ئه‌نفلۆنزای وه‌رزییه و دیارترین نیشانه‌کانی بریتین له به‌رزبوونه‌وه‌ی پله‌ی گه‌رمی و دروستبوونی ئاوی لوت و هه‌وکردنی قوڕگ و کۆئه‌ندامی هه‌ناسه و نیشانه‌کانی هه‌ڵامه‌ت و سه‌رمابوون و کۆکه‌ی وشک و پژمین و ئازاری په‌له‌کان و ماسولکه‌کان و دوای 3 بۆ 7 ڕۆژ هه‌ناسه توندی و گرفتی کۆئه‌ندامی هه‌ناسه درووست ده‌بێت.\nبه پێی ئاماره‌کان تاكوو رێكه‌وتی 2ی شوباتی 2020 ژماره‌ی قوربانییه‌كان 305 كه‌سه و له سه‌دا 36 ی توشبووه‌کانی ڤایرۆسی کرۆنا گیانیان له ده‌ست داوه، هه‌روه‌ها ژماره‌ی تووشبووان 14 هه‌زار و 628 كه‌س دێته ئه‌ژمار .\nبه‌تایبه‌ت به‌ساڵاچووان و ئه‌و که‌سانه‌ی که سیسته‌می به‌رگرییان لاوازه، یان ئه‌و که‌سانه‌ی که نه‌خۆشی درێژخایه‌نیان هه‌یه وه‌ک نه‌خۆشییه‌کانی کۆئه‌ندامی هه‌ناسه و شه‌کره یان هه‌یه زیاترین ڕێژه‌ی قوربانیان و تووشبووان به‌و ڤایرۆسه ئه‌ژمار ده‌كرێت.\nچۆن له کرۆنا خۆمان بپارێزین؟\nڤایرۆسی کرۆنا به ئاسانی له نێوان مرۆڤه‌کان ده‌گوازرێته‌وه، هه‌ر بۆیه ده‌بێت خۆمان بپارێزین و دورکه‌وتنه له شوێنی قه‌ره‌باڵغ و ڕه‌چاوکردنی ڕێنماییه‌کانی خۆپارێزی و سه‌ردان نه‌کردنی ئه‌و شوێنانه‌ی نه‌خۆشیه‌که‌ی تێدا بڵاوبووه‌ته‌وه زۆر گرنگه بۆ دانانی سنورێک بۆ بڵاوبوونه‌وه‌ی ئه‌و نه‌خۆشییه.\nڕاگرتنی پاک و خاوێنی و ده‌ست شووشتنی به‌رده‌وام و دوورکه‌وتنه‌وه له که‌لوپه‌لی که‌سی توشبوو و گومانلێکراو.\nتا ئێستا هیچ ڤاکسینێک و چاره‌سه‌رێکی بنه‌ڕه‌تی نه‌خۆشی کرۆنا بوونی نییه که به شێوه‌ی کۆتایی ڕه‌زامه‌ندی لایه‌نه نێوده‌وڵه‌تییه‌کانی وه‌رگرتبێت.


وه‌زاره‌تی به‌رگری سوریا ده‌ڵێت پـێنجشه‌ممه ئۆپه‌راسیۆنه له‌شـکریـیه‌کانی ڕاده‌گرێت\nئه‌مڕۆ چوارشه‌ممه وه‌زاره‌تی به‌رگری سوریا ڕایگه‌یاند که‌وا له ڕۆژی پـێـنجشه‌ممه‌وه ئۆپه‌راسیۆنه له‌شـکریـیه‌کانی ڕاده‌گرێت، به‌ڵام هه‌ر له ئاماده‌باشیدا ده‌بێت بۆ به‌رپه‌رچدانه‌وه‌ی هه‌ر هێرشێـک که له لایه‌ن کۆمه‌ڵه تێرۆرسته چه‌کداره‌کانه‌وه بکرێت.\nته‌له‌فیزیۆنی ده‌وڵه‌تی سوریا له زاری به‌رپـرسێـکی وه‌زاره‌تی به‌رگریـیه‌وه بڵاویکرده‌وه که گوتوویه‌تی هێزه چه‌کداره‌کانی وڵاته‌که ئه‌رکه‌کانی خۆیان به ئه‌نجام گه‌یاندووه بۆ نه‌هێشـتنی کاره تاوانکاریـیه‌کانی کۆمه‌ڵه چه‌کداره‌کان، بۆیه بڕیار درا له سبه‌ی پـێنجشه‌ممه‌وه ئۆپه‌راسیۆنه‌کان ڕابگیرێن.\nگوتیشی هێزه‌کانی حکومه‌ت له ئاماده‌باشیدا ده‌بن بۆ به‌رپه‌رچدانه‌وه‌ی هه‌ر هێرشێـک که له لایه‌ن کۆمه‌ڵه تێرۆرسته چه‌کداره‌کانه‌وه له دژی خه‌ڵـکی سیڤیل و هێزه‌کانی ئاسایش و له‌شـکر بکرێت.\nله لایه‌کی دیکه‌وه ئه‌حمه‌د فه‌وزی گوته‌بێژی کۆفی ئه‌نان گوتی وه‌لید ئه‌لموعه‌لیم وه‌زیری ده‌ره‌وه‌ی سوریا به نامه‌یه‌ک به‌ڕێز ئه‌نانی ئاگادارکردووه‌ته‌وه که‌وا کاتژمێر شه‌شی به‌یانی ڕۆژی پـێـنجشه‌ممه هه‌موو ئۆپه‌راسیۆنه له‌شـکریـیه‌کان له سه‌رانسه‌ری سوریادا ڕاده‌گیرێت، به‌ڵام له هه‌مان کاتیشـدا مافی ئه‌وه به‌خۆیان ده‌ده‌ن وه‌ڵامی هه‌ر هێرشێـکی کۆمه‌ڵه چه‌کداره تێرۆرسـتیـیه‌کان بده‌نه‌وه.\nشایه‌نی باسه ئه‌نجومه‌نی ئاسایش ڕۆژی سێشه‌ممه داوای له هه‌موو لایه‌نه‌کان له سوریا کرد به‌ر له ڕۆژی پـێـنجشه‌ممه کرداره له‌شـکریـیه‌کانیان ڕابگرن و پابه‌ندی پـلانه‌که‌ی کۆفی ئه‌نان بن.


عێراق بۆ بودجە و مووچەی هەرێم بڕیاری نوێ دەردەكات - تۆڕی میدیایی خەڵک\nهەواڵ بڵاوکراوەتەوە: 05/04/2022\nوەزیری نەوتی عێراق ئاشكرای دەكات، كە چەند پێوەرێكی نوێ هەن بۆ هەژماركردنی پشكی هەرێمی كوردستان لەو داهاتی نەوتەی كە ڕادەستی حكومەتی فیدڕاڵی دەكات و دەشڵێت: “ناردنی 200 ملیارەكەی مووچە لە پارەی 250 هەزار بەرمیل نەوت دەركراوە”.\nئیحسان عەبدولجەبار وەزیری نەوتی عێراق بۆ ئاژانسی فەرمی (العراقیە) ڕایگەیاندووە، “بەپێی یاسای بودجەی ساڵی 2021، پێویستە هەرێمی كوردستان ڕۆژانە 250 هەزار بەرمیل نەوت بە نرخی سۆمۆ ڕادەستی حكومەتی فیدڕاڵی بكات.\nڕاشیگەیاندووە، ئەوەی هەبوو (ناردنی 200 ملیارەكە بۆ هەرێم) لێبڕینی بەهای 250 هەزار بەرمیل بووە و وەزارەتی دارایی عێراقیش لەسەر ئەو بناغەیە پارەكەی ناردووە.\nئاماژەی بەوەشكردووە، ساڵی ڕابردوو چەند بڕە پارەیەكی كەم دراوەتە هەرێمی كوردستان، بەڵام ئەمساڵ پێوەری تر هەیە بۆ دیاریكردن و هەژماركردنی پشكی هەرێمی كوردستان و حكومەتیش فیدڕاڵیش كار لەسەر ئەوە دەكات.\nعەللاوی: سەدر ناتوانێت مالیكی دووربخاتەوە\nچۆنیەتی دەركردنی زەكاتی زێڕ و پارە؟\nخەڵك- دابەشكردنی مووچەی مانگی یەك دەستپێدەكات. (زیاتر…)\nخەڵك- بڕیارە ئەمڕۆ و سبەینێ چەند شوێنێك مووچەی مانگی سێ وەربگرن. (زیاتر…)\nخەڵك- بەشی هەواڵ وەزیری كشتوكاڵ و سەرچاوەكانی ئاوی هەرێم بە یاوەری شاندێك لە بەغدایە و وتەبێژی وەزارەتەكەش وردەكاری كۆبوونەوەكان لەگەڵ وەزارەتی…\nمامۆستایەك: ئێستا كۆمەڵگە بێ مامۆستایی پێوە دیارە\nخەڵك- ڕۆژ بەڕۆژ قەیران و كێشەكان بۆ هاووڵاتیان زیاد دەكات لە گرانی و نەبوونی سووتەمەنی و زۆری باج و ڕسومات و دواكەوتنی مووچە، بەڵام هاووڵاتیان…\nخەڵك- كۆبوونەوەیەكی تایبەت بە كورتهێنان و گرفتە داراییەكانی سلێمانی و هەڵەبجە و گەرمیان و ڕاپەڕین ئەنجامدرا و حكومەتی هەرێم ژمارەیەك بڕیار و ڕاسپاردەی…\n16 شوبات 2022 11.28 pm\nخەڵک وەزارەتی دارایی و ئابووری حكومەتی هەرێمی كوردستان، لەبارەی دواخستنی نادرنی 200 ملیار دینارەكەی بەغدا، روونكردنەوەیەكی…


بەڕێوەچوونی ڕێوڕەسمی دووی ڕێبەندان لە وڵاتی سوئێد – Lawan\nبڵاو کراوەتەوە ڤیدیۆ\nلە وڵاتی سوئێد ڕێوڕەسمێک بەبۆنەی ٧٤ ساڵەی دامەزراندنی کۆماری کوردستان بەڕێوەچوو.\nڕۆژی شەممە، ڕێکەوتی ۲٥ی ژانوێ٢٠٢٠، یادی دووی ڕێبەندان، ساڵڕۆژی دامەزراندنی کۆماری کوردستان، بە بەشداری ژمارەیەکی بەرچاوی ئەندامان و لایەنگران و دۆستانی حیزبی دێموکراتی کوردستان و کوردستانیانی وڵاتی سوئێد بەرز ڕاگیرا.\nدەسپێکی ڕێوڕەسمەکە بە سروودی نەتەوایەتیی ئەی ڕەقیب بوو کە لە لایەن کۆرسی یەکیەتیی لاوانی دێموکراتی ڕۆژهەڵاتی کوردستان پێشکەش کرا و پاشان بۆ ڕێزگرتن لە گیانی پاکی شەهیدانی کوردو کوردستان ساتێک بێدەنگی ڕاگەیەندرا.\nبەڕێوەبەرانی بەرنامە، مەریوان نستانی و ڕێزان باڵەکی بە زمانی کوردی و سوئێدی بەخێرهاتنی بەشداربوانیان کرد و داوایان لە نەبەز عەلیدوست جێگری بەرپرسی کۆمیتەی حیزب لە وڵاتی سوئێد کرد کە پەیامی کۆمیتەی سوئێد پێشکەش بکات. هاوڕێ عەلیدوست پاش بەخێرهاتنی بەشداربووان بە کورتی باسی لەسەر مێژووی دووی ڕێبەندان و دەسکەوتەکانی کرد و هیوای خواست کە ئامانجەکانی کۆمار بێنەدی و کورد بە ئاواتە لەمێژینەکانی بگا.\nبەڕێز سەعید بەگزادە ئەندامی کۆمیتەی ناوەندی و بەرپرسی کۆمیتەی دەرەوەی وڵاتی حیزبی دێموکراتی کوردستان بەم بۆنەوە پەیامێکی پێشکەش کرد. بەگزادە لە درێژەی باسەکەی دا ئاماژەی بە ناڕەزایەتیەکانی کۆمەڵانی وەزاڵەهاتووی ئێران و بێدەسەڵاتی ڕێژیمی لە ئاست ئەو تەوژمەدا کرد. ناوبراو لە درێژەی وتەکانیدا ڕایگەیاند کە ئەو ڕووداوە تازانە وا دەخوازن کە هەموو هێزە ئۆپۆزسیۆنەکانی کوردستان و ئێران بەرپرسیارانە و یەکگرتوانە بەرەوڕووی ڕووداوەکان ببنەوە. بەگزادە پێداگری لەسەر ڕۆڵی گرینگی ناوەندی هێزە کوردستانیەکان کرد و پێی گرینگ بوو کە لایەنەکانی دیکەش لە قەوارەیەکی یەکگرتوودا کۆببنەوە، تەنانەت چالاکوانان و ڕووناکبیران و هەموو تاکێکی کورد لە ئاست ڕووداوەکاندا بەرپرسایەتیی گرینگیان هەیە و هاوکات خەباتی ژینگەپارێزان و چالاکوانانی ناوخۆی کە پێشمەرگەئاسا هەنگاو دەنێن بەرز نرخاند.\nلە بڕگەیەکی دیکەی بەرنامەکەدا، پەیامی نوێنەرایەتی حکوومەتی هەرێمی کوردستان لەلایەن د.سۆزان فەتحی، پەیامی حیزبی سوسیال دێموکراتەکانی سوئێد لەلایەن ئەندام پەرلەمان سەرکان کۆسە، پەیامی پارتی چەپی (ڤێنستر پارتی) سوئێد لەلایەن توبیاس تێنگسترۆم، پەیامی حیزبی ژینگەی سوئێد لەلایەن کەماڵ حەسەنپوور، پەیامی ڕێکخراوی لاوانی سۆسیال دێموکرات (SSU) لە لایەن شاهین خوسرەوی، پەیامی یەکیەتیی ژنانی دیموکراتی کوردستان کۆمیتەی سوئێد لەلایەن لەتیفە جەبباری، پەیامی یەکیەتیی لاوانی دیموکراتی ڕۆژهەڵاتی کوردستان کۆمیتەی سوئێد لەلایەن ئاکار نستانی خوێندرانەوە.\nھەروەھا ئەم حیزب و ڕێکخراوانەی خوارەوەش پەیام و بروسکەی پیرۆزبایی خۆیان بۆ ڕێوڕەسمی ٢ی ڕێبەندان ناردبوو. کۆمەڵەی شۆڕشگێڕی زەحمەتکێشانی کوردستانی ئێران کۆمیتەی سوئێد، کۆمەڵەی زەحمەتکێشانی کوردستان کۆمیتەی سوئێد، ڕێکخراوی خەباتی شۆڕشگێری کوردستان کۆمیتەی سوئێد، پارتی دێموکراتی کوردستان، یەکیەتیی نیشتمانی کوردستان، بزوتنەوەی گۆڕان، فدراسیۆنی کۆمەڵەی کورد و کوردستانیەکان لە سوئێد، حیزبی کومونیستی ئێران، ڕێکخراو دێموکراتیک یارسان، پارتی سوسیالیستی کوردستان، سەید عەلی ھاشمی تێکۆشەری دێرینی دێموکرات، ڕێکخراوی خەباتی شوڕشگێڕی کوردستان و نوێنەرایەتی کۆمەڵە لە دەرەوەی وڵات.\nلە بڕگەیەکی دیکەی بەرنامەکەدا ڕەحمان نستانی بە وتنی حەیرانێک ڕێوڕەسمەکەی ڕازاندەوە.\nلە بەشێکی دیکەی بەرنامەکەدا سروودێک و نمایشی هەڵپەرکێی کوردی لە لایەن یەکیەتیی لاوانەوە پێشکەش کران کە لە لایەن بەشداربووانەوە بە گەرمی پێشوازیان لێکرا.\nبەشی کۆتایی ڕێوڕەسمەکە بە دەنگی هونەرمەندان، ڕۆژ کەریم، حەمید عوسمان، باوان کەریمی و چەند موزیکژەنێکی بەتوانا تاکو کاتژمێر ۱ی شەو درێژەی هەبوو.\nتاگەکان: حیزبی دێموکراتی کوردستاندووی ڕێبەندان


SUN, 23 FEB 2020 17:27 Erbil, GMT +3\nSource: KRG-DFR DFR publication date: SAT, 10 AUG 2019 17:57\nگه‌لى كوردستان له هه‌موو پێكهاته ئاینى و نه‌ته‌وییه‌كان، هه‌میشه جه‌ژن و یاده‌كانیان كردووه‌ته بۆنه‌یه‌ك بۆ دووپاتكردنه‌وه‌ى پێكه‌وه‌ژیان، لێبورده‌یى، ته‌بایى و نیشاندانى تابلۆى جوانى ئه‌و كولتوور و به‌ها به‌رزانه‌ى كوردستان. هیوادارم ئه‌م جه‌ژنه و جه‌ژن و بۆنه‌كانى داهاتووش ببنه مایه‌ى قووڵكردنه‌وه و پاراستنى ئه‌و كولتووره و به‌ها مرۆییه‌كان و هانده‌رێك بۆ پته‌وكردنى زیاترى یه‌كڕیزى و پێكه‌وه‌كاركردن له‌پێناو داهاتوویه‌كى باشتردا بۆ هه‌مووان.\nداواکارم ھەمووان ھاوکار بن لە پێڕەوکردنی ڕێنماییەکانی ھاتوچۆ و پاراستنی ژیان و سەلامەتیی ھاووڵاتییان و گەشتیارانی میوان و ژینگە و سروشتی کوردستان. ھیوای جەژنێکی خۆش و پشوویەکی ئارام بۆ ھەمووان دەخوازم.


پارێزگارى سلێمانى وەڵامى بەرپرسێکى پارتى دایەوە\nنەتەوە | 16:37:39 2015-11-04 | (416) جار خوێندراوەتەوە\n"دەستڕۆیشتوویی بریتی نیە لە داخستنى کەناڵەکان."\nپارێزگارى سلێمانى ڕایدەگەیەنێت، شارى سلێمانى جێگەى هەموو جۆرە میدیایەکى تێدا دەبێتەوە و جێگاى شانازیشە بۆ ئەو پارێزگایە کە لە سنورەکەیدا پێشێلکارى بەرامبەر ڕۆژنامەنوسان تۆمار نەکراوە.\nئاسۆ فەرەیدون پارێزگارى سلێمانى، لە پەڕەى تایبەتى خۆی لە فەیسبووک نوسینێکى بڵاوکردۆتەوە و تێیدا ئاماژە دەدات بەوەى "شانازییە بۆ حکومەتی خۆجێیی پارێزگای سلێمانی، بەپێی ڕاپۆرتی لیژنەی داکۆکی لەئازادی ڕۆژنامەنووسانی و مافی ڕۆژنامەنووسان، هیچ ڕووداوێکی دژ بە رۆژنامەنوسان لە پارێزگاکەماندا تۆمار نەکراوە".\nلە بەشێکى ترى نووسینەکەیدا، فەرەیدون دەڵێت "ڕەخنەی ئەو لێدوانە سەرپێییانە دەکەین کە پێی وایە (حکومەت دەستی بەسەر سلێمانیدا ناڕوات بۆیە ئەو کەناڵە تەلەفزیۆنیانە داناخات) کە لە دیدی بەڕێزیانەوە دەبێت دابخرێن. بەڕێزیشیان دڵنیا دەکەینەوە کە حکومەت لە سلێمانی دا، تا ئەوپەڕی ئەرک و مەبەست لە حکومەتداری دەستڕۆیشتووە. پارێزەر و داکۆکیکارە لەماف و ئازادی ڕۆژنامەگەری".\nپارێزگارى سلێمانى هەروەها نوسیوێتى "پێمانوایە دەستڕۆیشتوویی حکومەت لەسلێمانیدا بەو جۆرە سەلمێنراوە کە هەموو جۆرە میدیایەکی حیزبی و سیاسی و ئەهلی و حکومی وەک یەک ، بەبێ جیاوازیکردن تیادا جێی دەبێتەوە".\nنووسینەکەى پارێزگاى سلێمانى دواى وتەکانى سەرۆ قادرى کادیری ڕاگەیاندنى پارتى دیموکراتى کوردستان دێت کە لە میانەى بەشداریکردنى لە بەرنامەیەکى کەناڵى "ئێن ئاڕ تی"دا ڕایگەیاند، داخستنى کەناڵى "ئێن ئاڕ تى" لە هەولێر کارێکى باش بوو و بووە هۆی هێورکردنەوەى دۆخەکە. ئەگەر حکومەت دەسەڵاتى بەسەر سلێمانیدا هەبوایە، دەبوو "ئێن ئاڕ تى" دابخرایە و بدرایەتە دادگا.


نیشانەكانی شێرپەنجەی كۆلۆن چۆن دەناسرێتەوە؟ - ئاگاپرێس | Aga Press\nچوار شه‌ممه 13 حوزه‌یران 2018\nنیشانەكانی شێرپەنجەی كۆلۆن چۆن دەناسرێتەوە؟\nبەروار : 13 حوزه‌یران 2018\nهەموو نەخۆشیەك كۆمەلێك نیشانەی هەیە كەگرنگە بناسرێتەوە ، بەهەمان شێوە شێرپەنجەی كۆڵۆن كۆمەلێك نیشانەی هەیە و كەم خوێنی، ئازاری سك، دابەزینی كێش لەپڕ لەنیشانە سەرەتاییەكانی تووشبوونن بەم نەخۆشیە كەپێویستە سەردانی پزیشك بكرێت بۆ پشكنین و شیكاریی ، ئەویش بەم شێویە:\n1- بوونی خوێن لە پیسایی دا: یەكێك لەهۆكارە سەرەكییەكانی بوونی خوێن لەپیسایی مایەسیری یە، بەڵام نابێت هەروا بەسەرەتایی تێپەرێت پێویستە پزیشكی تایبەت شیكاری بۆ نەخۆشەكە بكات یاخود لەرێگەی هەناوبینی یەوە دەستنیشان بكرێت ئایا ئەمە مایەسیرییەكی ئاساییە یاخود برینێكی شێرپەنجەییە.\n2- كەم خوێنی: هەندێك كات كەم خوێنی بە هۆی ئەو برینانەوەیە كە لە كۆلۆن دا هەیە و شاراوەیە نابینرێت بە تایبەتی ئەو كەسانەی كە تەمەنیان زۆرە.\n3- ئازاری ناوسك: لە كاتی بوونی ئازاری بەردەوامی ناوسك پێویستە سەردانی پزیشك بكرێت.\n4- دابەزینی كێشی لەش: دابەزینی كێش چەند هۆكارێكی تری هەیە لەوانە رێجیم كردن یاخود زیاد دەردانی غودەی دەرەقی، بەڵام دابەزینێكی زۆری كێش و بەبێ بوونی ئەم هۆكارانە واپێویست دەكات سەردانی پزیشك بكرێت.\n5- گۆرانكاریی لەكاری ریخۆڵەدا: بوونی گرێ وادەكات چالاكی ریخۆلە تێكبچێت ئەویش وەك قەبزی زۆر یاخود سكچوونی بەردەوام یاخود بوونی غازاتی زۆر و سك ئاوسان كە لە 2 مانگ زیاتر بێت پێویست بەسەردانی پزیشك دەكات.\nئا / ڕاگەیاندنی بەڕێوبەرایەتی گشتی تەندروستی سلێمانی\nزانست زانست و تەکنەلۆجیا ,


"ئه‌گه‌ر شه‌ڕى په‌كه‌كه‌و پارتى ڕوبدات، دۆزى كورد 50 ساڵ ده‌چێته دواوه" - هيوای کۆرد\nHome » هەواڵ » ڕۆژهەڵاتی ناوەڕاست » “ئه‌گه‌ر شه‌ڕى په‌كه‌كه‌و پارتى ڕوبدات، دۆزى كورد 50 ساڵ ده‌چێته دواوه”\nin ڕۆژهەڵاتی ناوەڕاست, عێراق, کوردستانی, کۆمەڵایەتی, هەواڵ 11/02/2020\t0\nسیاسەتمەدارێكى كورد هۆشداریده‌دات له‌هه‌ڵگیرسانى شه‌ڕى كوردو كورد له‌نێوان پارتى دیموكراتى كوردستان‌و پارتى كرێكارانى كوردستان، ڕاشیده‌گه‌یه‌نێت، “ئه‌گه‌ر شه‌ڕى پارتى‌و په‌كه‌كه ڕوبدات ده‌بێته شه‌ڕى باشورو باكور”، ده‌شڵێت:”ئه‌گه‌ر ئه‌م شه‌ڕه ڕوبدات، به‌دڵنیاییه‌وه به‌شێكى زۆرى خاكى باشورى كوردستان ده‌كه‌وێته ژێر ده‌ستى ده‌وڵه‌تى توركیاوه‌و هیچ كاتێكیش نابێته‌وه به‌موڵكى باشورى كوردستان”.\nد.محەمەد ئەمین پێنجوێنی سیاسه‌تمه‌دارى كورد مه‌ترسیه‌كى شه‌ڕى پارتى‌و په‌كه‌كه ده‌خاته‌ڕوو، له‌و ڕوه‌شه‌وه هۆشداریده‌دات‌و چه‌ند ئه‌گه‌رێك بۆ ڕاى گشتیی ئاشكراده‌كات، له‌باره‌ى ئه‌گه‌رى یه‌كه‌مه‌وه ده‌ڵێت:”ئه‌گه‌ر ئه‌م شه‌ڕه هه‌ڵبگیرسێت، شه‌ڕى نێوان دوو حزبى كوردى نابێت، به‌ڵكو ده‌بێته شه‌ڕى باكورى كوردستان‌و باشورى كوردستان‌و شه‌ڕێكى ئێجگار گه‌وره ده‌بێت”.\nبۆ ئه‌گه‌رى دوه‌میش پێنجوێنى جه‌ختده‌كاته‌وه، “وه‌ك چۆن به‌هۆى ڕیفراندۆمه‌وه به‌شێكى زۆرى خاكى كوردستانمان له‌ده‌ستداو گه‌ڕاینه‌وه بۆ دواوه‌و ئه‌وه‌تا هه‌موو كورد گیرى خواردوه به‌ده‌ست جێگرى پارێزگارێكه‌وه له‌كه‌ركوك به‌ناوى ڕاكان جبورى، به‌دڵنیاییه‌وه ئه‌گه‌ر شه‌ڕى په‌كه‌كه‌و پارتى ڕوبدات، دۆزى كورد 50 ساڵ ده‌چێته دواوه”.\nله‌ئه‌گه‌رى سێیه‌میشدا مه‌ترسى به‌شێكى زۆرى له‌ده‌ستدانى خاكى باشور ده‌خاته‌ڕوو ده‌ڵێت:”ئه‌گه‌ر ئه‌م شه‌ڕه ڕوبدات، ئه‌وه به‌دڵنیاییه‌وه به‌شێكى زۆرى خاكى باشورى كوردستان ده‌كه‌وێته ژێر ده‌ستى ده‌وڵه‌تى توركیاوه‌و هیچ كاتێكیش نابێته‌وه به‌موڵكى باشورى كوردستان”.\nبۆ هه‌موو ئه‌و ئه‌گه‌رو مه‌ترسیانه‌ش به‌پێویستى ده‌زانێت، مه‌سعود بارزانى سه‌رۆكى پارتى دیموكراتى كوردستان ستۆپ دابنێت بۆ ئه‌وانه‌ى ده‌یانه‌وێت بكه‌ونه پێش جه‌یشى توركیاوه بۆ ئه‌وه‌ى شه‌ڕى كوردو كورد ده‌ستپێبكاته‌وه.\nده‌شڵێت:”ئه‌ركى كاك مه‌سعوده ڕێگریی له‌م شه‌ڕه بكات، هه‌روه‌ك چۆن په‌كه‌كه‌ش له‌زارى سه‌ركرده‌كانیانه‌وه خوازیارى شه‌ڕنین‌و داواده‌كه‌ن با به‌هه‌مولایه‌ك ڕێگریی له‌دروستبونى شه‌ڕى كوردو كورد بكرێت”.\nپارتى په‌كه‌كه توركیا ڕیفراندۆم مه‌سعود بارزانى\t2020-11-02\nTagged with: پارتى په‌كه‌كه توركیا ڕیفراندۆم مه‌سعود بارزانى


ڤیدیۆ.. Chery چینی ئۆتۆمبیلێكی چوار پستنی ناوازە نمایش دەكات\nكۆمپانیای Chery دەستیكردووە بە نمایشكردنی ئۆتۆمبیلی Tiggo 4 ، كە چاوەرێ دەكرێت ببێتە پرفرۆشترین ئۆتۆمبیلی كرۆس لە بازاڕەكاندا .\nTiggo 4 بۆدییەكی كراوە و كەشخەی هەیە و دیزاینەكەی زۆر لە ئۆتۆمبیلە بەناوبانگەكانی "kuga" ی كۆمپانیای "فۆرد" دەچێت ، كە لایتەكانی LED ن و لەسەقفەكەی كرانەوەیەكی پانۆرامی هەیە و تایەكانی ١٨ ئینجن .\nلەناوەوەدا گەلێك تایبەتمەندی ناوازەی هەیە ، وەك ئەوەی كورسییەكانی چەرمن و جێگای ٥ سەرنشین دەبنەوە ، داشبۆردییەكەی شاشەیەكی ٩ بۆسی پێشكەوتووی لەسەرە كە بە دەستلێدان كار دەكات ، سوكانەكەی بەچەرم داپشراوە و دوگمەی كۆنترۆڵی دەنگ و خێرایی و زۆربەی تایبەتمەندییە سەرەكییەكانی ئۆتۆمبێلی لەسەرە .\nئەو ئۆتۆمبیلە سیستەمی دیاریكردنی خێرایی سەر رێگاكان و رێگری لە خزین لەسەر سەهۆڵ و جێگای بەستراو و رێگا پێچاوپێچەكانی لەسەرە ، هەروەك سیستەمێكی ئەلیكترۆنی پێشكەوتووی لەسەرە كە حاڵەتی تەكنیكی زۆربەی بەشە سەرەكییەكانی تێدا روون دەكاتەوە .\nئۆتۆمبیلەكە بە بزوێنەری بەنزین كار دەكات و بۆ هەر ١٠٠ كیلۆمەتر ٦ بۆ ٨ لیتر بەنزین خەرج دەكات و گێرەكەشی ٦ خانەییە.


فراکسیۆنی چوار حیزبەکە لەگەڵ پارتی و یەکێتی ناچنە بەغدا – Standard Kurd\nفراکسیۆنی چوار حیزبەکە لەگەڵ پارتی و یەکێتی ناچنە بەغدا\nلەلایەن ستاندار Posted on ئه‌یلول 13, 2018 ئه‌یلول 13, 2018 293 جار بینراوە 0 سەرنج\nفراکسیۆنی چوار حیزبە ناڕازییەکەی ھەرێم کەپێکھاتوون لە(گۆڕان و کۆمەڵ و یەکگرتوو و ھاوپەیمانی دیموکراسی و دادپەروەری) وەڤدێک دەنێرنە بەغدا و لەگەڵ پارتی و یەکێتی بەیەک وەڤد ناچنەوە بۆ بەغدا.\nبەپێی لێدوانێکی “سەلیم شوشکەیی” پەرلەمانتاری کۆمەڵی ئـیسلامی بۆ پێگەی”سۆمەرییە نیوس” چوار حیزبە بەتەنیا دەچنەوە بەغدا و مەلەفی خۆیان لەگەڵ مەلەفی پارتی و یەکێتی تێکەڵ ناکەن، شوشکەیی ئـەوەشی ڕاگەیاندووە ھەر کوتلەیەک کە خواستەکانی ئـەوان کە خۆی لەجێ بەجێ کردنی دەستوردا دەبینێتەوە جێ بەجێ بکات دەچنە پاڵی.\nبڵاوکراوەی پێشووتەلەفزیۆنی گەلی کوردستان حزبێکی کوردستان بە دارەدەستی داگیرکەران وەسفدەکات\nبڵاوکراوەی نوێترفراکسیۆنی چوار حیزبەکە لەگەڵ پارتی و یەکێتی ناچنە بەغدا


په‌رله‌مانی عیراق یاسایه‌كی نوێ بۆ نه‌وت و غاز داده‌ڕێژێت\nخه‌ندان- ئیدریس جه‌بار\nله حاڵه‌تی دواكه‌وتنی ناردنی پرۆژه یاسای نه‌وت و غاز له‌لایه‌ن حكومه‌تی فیدراڵه‌وه كه بڕٍیاریدا له ئه‌نجومه‌نی نوێنه‌ران بیكێشێته‌وه، لیژنه‌ی نه‌وت و وزه له ئه‌نجومه‌نی نوێنه‌رانی عیراق رایگه‌یاند، لیژنه‌كه‌یان له هه‌وڵی داڕشتنه‌وه‌ی نوێی یاسای نه‌وت و غازدایه.\nزاهر عه‌بادی، ئه‌ندامی لیژنه‌ی نه‌وت و وزه له ئه‌نجومه‌نی نوێنه‌رانی عیراق به خه‌ندانی راگه‌یاندلیژنه‌كه‌یان به شێوازێكی تر یاسای نه‌وت و غاز داده‌ڕێژێت گه‌ر حكومه‌تی فیدراڵ زیاتر له ناردنی پرۆژه یاساكه‌ی دوابكه‌وێتی كه له‌گه‌ڵ 55 پرۆژه یاسای تردا له په‌رله‌مان كێشایه‌وه.\nعه‌بادی وتیشی: "له‌گه‌ڵ ده‌ستپێكردنه‌وه‌ی وه‌رزی داهاتوویی یاسادانان، لیژنه‌كه‌مان ره‌شنووسی پرۆژه‌ی یاسایه‌ك پێشكه‌شی په‌رله‌مان ده‌كات بۆ مه‌به‌ستی تێپه‌ڕاندن" كه به وته‌ی ئه‌و ده‌بێته مایه‌ی یه‌كلاكردنه‌وه‌ی ئه‌و ناكۆكیانه‌ی كه سه‌باره‌ت به نه‌وت له‌نێوان به‌غدا و هه‌رێمی كوردستان و پارێزگاكاندا هه‌یه.\nله‌و ده‌مه‌ی ده‌ستووری عیراقی په‌سه‌ندكراوه، یاسای نه‌وت و غاز ده‌ركه‌وتووترین دۆسێ هه‌ڵپه‌سێردراوه‌كانی نێوان به‌غدا و هه‌رێمه و تائێستا ئه‌نجومه‌نی نوێنه‌ران نه‌یتوانیه‌وه شێوازێكی یه‌كگرتوو كه ببێته مایه‌ی ته‌وافوقی نێوان لایه‌نه‌كان، بۆ یاسای نه‌وت و غاز بدۆزێته‌وه.\nپه‌رله‌مانی عیراق یاسایه‌كی نوێ  نه‌وت و غاز  داده‌ڕێژێت


نە شا نە شێخ نە ئاسمان، بەدەستی دێنین ئازادی، بە نەبەردێکی بێ ئەمان\nژوئن 8, 2022 ژوئن 8, 2022 40\nعەلی خامنەیی لە ساڵیادی مردنی خومەینیدا، سەبارەت بە وتەکانی ڕەزا پەهلەوی کە ڕۆژێک بەرلەوە لەلایەن ڕاگەیەنەرە فارسی زمانەکانەوە و لە ئاستێکی بەربڵاودا بڵاوکرایەوە، کاردانەوەی نیشاندا. ناوبراو هوشدارییدا سەبارەت بە ئەگەری گەڕانەوەی حکوومەتی پەهلەوی بۆ ئێران. خامەنەیی لە وتەکانیدا وێڕای کۆنەپەرست ناوبردنی سەڵتەنەتخوازان، وتی: لەسەردەمی پەهلەویدا شێوە ژیانێکی ڕۆژاوایی زاڵبوو. شۆڕش ئەوەی خستە لاوە. هەرکەس بەرەو فەرهەنگ و شێوە ژیانی ڕوژاوایی بچێت، کۆنەپەرستە. مەهێڵن وڵاتەکەتان بەرەو کۆنەپەرستی بڕوات. دوابەدوای ئەم شەڕە قسەیەی نێوان “شا و شێخ“، چەند ڕۆژێکە بڵاوکراوە و ڕاگەیەنەرەکانی سەربە ڕژیم لەناوەوەی وڵات، کەمپەینێکی بەربڵاویان بەئاراستەی سەلماندنی قسەکانی خامەنەیی وەڕێخستووە و لەولاشەوە لەلایەن ڕاگەیەنەرەکانی لایەنگری ڕەزا پەهلەوییەوە باوەشێنی کێشەکە دەکرێ و ئەوەندەی بتوانن گەورەی دەکەنەوە. کێشمەکێشێکی کە لەم ڕۆژانەدا لە ڕاگەیەنەرەکاندا جیددی تر و ئاشکراتر بووە، لەڕاستیدا ململانێی نێوان نیزامی کۆن و لەسەرکارلابراوی سەڵتەنەتی و لایەنگرانی گەڕانەوەی ئەو نیزامە و حکوومەتی ئیسلامی ئێرانە. شەڕە قسەی ئەم دوو هێزە لەسەر باشترکردنی هەلومەرجی ژیانی خەڵک نییە، یان لەسەر پاراستنی کەرامەتی ئینسانی و ڕەچاوکردنی ڕێوشوێنەکانی مافی مرۆڤ، ژیان و خۆشگوزەرانی خەڵک، ئازادییە تاکەکەسییەکان، نەهێشتنی ئەشکەنجە و ئێعدام، دابینکردنی مافی کەمینە ئایینی و نەتەوەییەکان، بەرابەری ژن و پیاو و جیایی دین لە دەوڵەت و بەگشتی هیچ پەیوەندییەکی بەم بابەتانەوە نييە، بەڵکوو شەڕە لەسەر دوو خوێندنەوەی جیاواز، ئەوەی کە کامیان کەمتر ئەشکەنجە و ئێعدامیان بەڕێوەبردووە یا کامەیان زۆتر تاڵان و بڕۆی کردووە، لەکام دەورەدا زۆرترین گەندەڵی سیاسی، ئیداری و کۆمەڵایەتی بوونی هەبووە و بە واتایەکی تر، شەڕی نێوان دوو ڕەوایەتی خراپ و خراپترە.\nحکوومەتیئیسلامیلەماوەیچواردەیەیڕابردوودابەجۆرێککۆمەڵگایانتووشیهەژاریوڕۆژڕەشی،سەرکوتوسەرەڕۆییو گەندەڵی و داڕمانی کۆمەڵایەتی کردووە کە لایەنگرانی سەڵتەنەت ئەگەرچی دەزانن بۆچی زۆربەی هەرەزۆری خەڵک لەدژی دەسەڵاتی گەندەڵ و سەرەڕۆی پاشایەتی ڕاپەڕین و ئەوەش دەزانن کە ساواکی شا، چ بەڵایەکیان بەسەر دژبەرانی سیاسیدا دەهێنا، زۆر بە ئاشکرا دەڵێن ڕاستە گەندەڵ و سەرکوتگەر بوو، ڕاستە زیندانی سیاسی و ئەشکەنجە بوونی هەبوو بەڵام گەندەڵی و سەرەڕۆیی بەڕادەی سەردەمی کۆماری ئیسلامی نەبووە و هەربۆیەش ئێمە خوازیاری گەڕانەوە بۆ چل و چەند ساڵ لەوەپێش و زیندووکردنەوەی سەرلەنوێی نیزامی سەڵتەنەتین.\nبەڵامڕەوایەتێکیسێهەمیشهەیەکەنیشانیدەداتململانێینێوانسەڵتەنەتوکۆماریئیسلامیهیچپێوەندییەکیبەخۆشبەختیوخۆشگوزەرانیخەڵکیئێرانەوەنییە. ئەوان دەڵێن شێخ و شا، نزیکەی نیوسەدە دەرفەتیان هەبوو بۆ ئەوەی ڕەوایەتی واقیعی خۆیان لە دەسەڵاتداریی بە خەڵک نیشان بدەن، بەڵام ئەوەی کە لە نەتیجەی دەسەڵاتی ئەوان نەسیبی کۆمەڵانی بەرینی خەڵک بوو، بریتی بوو لە چەوسانەوەی زیاتر، سەرکوت، زیندان، ئەشکەنجە، ئێعدام، بێکاریی، برسێتی و هەڵاواردن.\nڕەوایەتی سێهەم دەڵێت هەردوو نیزامی ئیسلامی و سەڵتەنەتی گەلێک کارەساتیان خوڵقاند، ڕەوایەتی سێهەم، واتە ڕەوایەتی نە شا و نە شێخ، لە ڕەتکردنەوە و بردنەژێر پرسیاری دوو نیزامی سەرەڕۆی سەڵتەنەتی و ئیسلامییەوە سەرچاوەی گرتووە. هیچ ئاستێک لە پڕوپاگەندە و چەواشەکردنێکی مێژووی زیندووی ئێران ناتوانێت درۆ و فریوکاریی سەڵتەنەتی و ئیسلامیی لەچاوی خەڵک بشارێتەوە.\nخەڵکی ئێران لەسەردەمی شۆڕشی مەشرووتەوە تاکوو ئەمڕۆ، لەپێناو بەدەستهێنانی ئازادیدا خەباتیان کردووە و سەڵتەنەت و ڕۆحانییەت دوو فاکتەری سەرەکی بوون لە پاشکەوتوویی ئابووری و سەرەڕۆیی سیاسیی لە یەکسەدەی ڕابردوودا. ڕۆحانییەت و سەڵتەنەت، لەم سەدەیەی ڕابردوودا دەست لەناودەستی یەک بەشداری چەوساندنەوە و سەرکوتی چینی کرێکار بوون. وێکچوون و خاڵە هاوبەشەکانی نیزامی سەڵتەنەتی و ئیسلامی حاشاهەڵنەگرە\nخەڵکی شەریف و وشیار ئەزموونەکانی خەبات لەدژی نیزامی سەڵتەنەتی و کۆماری ئیسلامی بە ئاراستەی دامەزراندنی نیزامێکی سیاسی لەسەر بنەمای ئازادی و بەرابەری و خۆشگوزەرانی دەسەڵاتی جەماوەری بەکاردەهێنن و حیسابی خۆیان لەگەڵ سەڵتەنەت و ڕۆحانییەت وەک دوو هۆکار و سەرچاوەی هەژاری و بەشمەینەتی خەڵک لە یەکسەدەی ڕابردوودا، بۆ هەمیشە پاک دەکەن.\nخەبات و تێکۆشان لەپێناو جێگیرکردنی ئازادییە دێموکراتیک و بێ شەرت و مەرجەکان، دورخستنەوەی ڕۆحانییەت و دام و دەزگا ئایینییەکان لە فێرکردن و بارهێنان و هەروەها لە دەسەڵات و بەڕێوەبردنی وڵات، هەڵوەشاندنەوەی مەزهەبی ڕەسمی، بەڕەسمی ناسینی مافی دیاریکردنی چارەنووس بۆ نەتەوەکانی دانیشتووی ئێران، یەکسانی ژن و پیاو لە بنەماڵە و سەرجەم بوارە سیاسی و کۆمەڵایەتییەکان، یاسای دێموکراتیکی کار، خوێندنی بەخۆڕایی لەگشت ئاستەکان، بیمەی کۆمەڵایەتی تەواو و دابینکردنی خزمەتگوزارییەکی ئینسانی و شایستە بۆ پیر و بەساڵاچووان و هیتر…، وڵامێکی ڕوون و لێبڕاوانەی جەماوەر دەبێت بە هەردوو نیزامی سەرچاوەی مەینەتی و سەرەڕۆی سەڵتەنەتی و ئیسلامی و هەروەها هەنگاونانە بەرەو کۆمەڵگایەکی ئازاد و بەرابەر و تێروتەسەل لە دواڕۆژدا.


پاریس سانجێرمان 2 یاربزانی یانه‌كه‌ی له پێناو كریستیانۆ به ریال مه‌درید ده‌به‌خشێت\nئادریان رابیۆ تۆماس مۆنییه كریستیانۆ رۆناڵدۆ یانه‌ی پاریس سانجێرمان یانه‌ی ریال مه‌درید\nسه‌رچاوه‌یه‌كی راگه‌یاندنی ئیسپانیا، ئاشكرای كردووه كه یانه‌ی پاریس سانجێرمان پێشنیاری مامه‌ڵه‌یه‌كی گۆڕینه‌وه‌ی یاریزانانی بۆ ریال مه‌درید كردووه، پی ئێس جی ئاماده‌یی ده‌ربڕیوه له پێناو كریستیانۆ 2 یاریزان به یانه‌ی شایانه بدات.\nپێگه‌ی دۆن باڵۆنی ئیسپانیا، له راپۆرتێكدا ئاماژه‌ی بۆ ئه‌وه كردووه كه یانه‌ی پاریس سانجێرمان ده‌یه‌وێت هه‌رچۆنێك بێت سوود له نیگه‌رانییه‌كانی ئه‌م دواییه‌ی كریستیانۆ وه‌ربگرێت و به‌ره‌و پاریس بیگوازێته‌وه.\nهه‌مان سه‌رچاوه، ئاماژه‌ی بۆ ئه‌وه كردووه كه یانه‌ی پاریس سانجێرمان ناتوانێت به‌شێوه‌یه‌كی راسته‌وخۆ پاره‌ی گواستنه‌وه‌ی كریستیانۆ به ریال مه‌درید بدات، چونكه ده‌بێته هۆی سه‌رپێچی له یوێفا، بۆیه ئاماده‌یی ده‌ربڕیوه له پێناو كریستیانۆ ده‌ستبه‌رداری (ئادریان رابیۆ و تۆماس مۆنییه) بێت بۆ ریال مه‌درید.\nله لایه‌كی دیكه‌یشه‌وه، ئاماژه بۆ ئه‌وه‌ش كراوه، كه یانه‌ی پاریس سانجێرمان لیستێكی دیكه‌ی یاریزانانی خستۆته به‌رده‌م ریال مه‌درید بۆ ئه‌وه‌ی به كه‌یفی خۆی بژاری بكات له پێناو ده‌ستبه‌رداربوون له كریستیانۆ.\nپاریس سانجێرمان ئاماده‌یه له پێناو كریستیانۆ ده‌ستبه‌رداری (جۆلیان دراكسلێر، خاڤێر پاستۆری و دی ماریا و كیڤن تراپ) بێت.\nسه‌رچاوه ئیسپانیاییه‌كه ئه‌وه‌شی روون كردۆته‌وه كه ره‌نگه له داهاتوو پێرێزی سه‌رۆكی ریال مه‌درید بیر له ئاڵوگۆڕكردنێكی له‌مجۆره بێته‌وه له‌گه‌ڵ پاریس سانجێرمان، به‌وپێیه‌ی كریستیانۆ تێچوویه‌كی زۆر له‌سه‌ر ریال مه‌درید كه‌وتۆته‌وه و ته‌مه‌نیشی به‌ره‌و هه‌ڵكشان چووه.\nئه‌دریان رابیۆ ناوه‌راستكاری پاریس سانجێرمان و لیۆنێل مێسی ئه‌ستێره‌ی بارسێلۆنا


بیرده‌كه‌مه‌وه، له‌وێ و ئه‌و كات كه یه‌كترمان دیت و ناسی، باشترین كات و شوێن بوو بۆ یه‌كتر دیتن و ناسین. بیرده‌كه‌مه‌وه لێره كه ئاسمان نزمه، لێره كه شه‌قامه‌كان بۆ پیاسه كردن نابن، و كۆڵانه‌كان بۆ پیاسه‌كردن نابن و كه دارستانی وای نییه چایی و سیو بیسكویت هه‌ڵگری و بچی له به‌ر خۆره بێ گیانه‌كه‌ی دانیشی و بگری و پێبكه‌نی و قسه بكه‌ی، لێره كه دارودیوار چاویان هه‌یه و زمانیان هه‌یه و ئێشت پێ ده‌گه‌یه‌نن، من و تۆ كه‌ی ده‌مانتوانی چركه چڕوپڕه‌كانمان له‌یه‌كتر گرێ بده‌ین و ئه‌و شته‌مان هه‌بێت كه ئێستا هه‌مانه؟ كه‌چی ئه‌و یه‌ك مانگ و چه‌ند ڕۆژه، هه‌موو ڕۆژێ بیرت به بیرمدا دێت و به خۆم ده‌ڵێم بیر بكه‌وه ئه‌گه لێره ده‌بووی! بیرده‌كه‌مه‌وه ئاواته‌كان، خۆزگه‌كان و خه‌ونه‌كانمان لێره، له كۆتایی كۆڵانێكی دوور و خۆڵاوی به‌ش ده‌كرد و ...\nلێره‌ش پاییزه. نه بایی دێت به‌ڵام، نه باران ده‌بارێت. هه‌وا هه‌ر گه‌رمه و من ناكه‌ومه بیری هاوینی هیچ ساڵێک! ڕه‌مه‌زانیشه و عه‌یبه و وامه‌كه و وامه‌ڕۆ ئه‌وه‌نده‌ی تر زۆرتر. من؟ باشم! هه‌م. دێم. ده‌ڕۆم. قژم له به‌ر گه‌رمای خۆری پاش نیمه‌ڕۆكانی وشك ده‌كه‌مه‌وه. به‌یانیان دووپات ده‌بمه‌وه و شه‌وانه خۆم له هه‌موو ئه‌و شتانه‌ی بوون و هه‌ن و نین و نابن، گرێ ده‌ده‌مه‌وه. هێشتاش هه‌ر چایی زۆر ده‌خۆمه‌وه. خواردنه‌وه كه نا، خۆت ده‌زانی، تێیده‌كه‌م، دایده‌نێم، سارد ده‌بێته‌وه و ده‌چم ده‌یگۆڕمه‌وه به چایه‌كی گه‌رم... تا ئه‌ویش سارد بێته‌وه و ... كتێب ده‌خوێنمه‌وه. جێگه‌ت خاڵی، چه‌ند هه‌فته پێش كه میوانه‌كانم لێره بوون، شه‌وی شێعری دوو كه‌س و نیویمان هه‌بوو. ئێمه بووین و هێمن. چه‌ند ڕۆژ دواتری شازده‌م بۆ خوێنده‌وه! وه‌کی دی، ده‌ڕۆمه ده‌ر، به بیانووی شت كرین. ئاخر ئێره بۆ پیاسه كردن نابێت یان من نایزانم! تی‌ڤی و رادیۆم نییه. ڕۆژنامه‌كان چه‌ندیان ده‌خوێنمه‌وه. دڵته‌نگیش كه ده‌بم، نه ده‌نگی عود هه‌یه و نه سه‌نتور كه دوور ببمه‌وه. ده‌یتوانی باشتر بێت، به‌ڵام باران خۆ هه‌ر نابارێت. چه‌ند ڕۆژ پێش چه‌ند دڵۆپه باران باری، كه چوومه سه‌ر پلیكانه‌كان پڕ بووم له بۆنی گڵ. هه‌ر له‌وێ دانیشتم و باران لێیدام... شنـــۆ، ڕۆژێک دواتر لێمی پرسی "دۆینی بۆ وا بێ تاقه‌ت بووی؟" ... نه‌موێرا بڵێم بێ تاقه‌تی نه‌بوو، دڵخۆشی ئه‌و چه‌ند دڵۆپه بارانه بووم كه دره‌نگ هات و زوو لێی كرده‌وه، ڕاستیت نه‌موێرا بڵێم حه‌زم له بارانه. جۆرێک دڵنیام كرد كه بێ تاقه‌ت نه‌بوومو به‌س!\nده‌زانی، لێره، به هه‌موو خۆشی تایبه‌تییه‌كان و مرۆڤه باشه‌كانی، وه‌ک بڵێی هێشتا، جێ بۆ ژیان، بۆ بوون كه‌مه! وه‌ک بڵێی شتێک، له شوێنێک، به شێوه‌یه‌ک ونه و تۆ به هه‌ر هه‌نگاوێک، به دوای هه‌ر هه‌ناسه‌یه‌ک، دوای هه‌ر سه‌فه‌رێک هه‌ست به قورسایی نه‌بوونی ده‌كه‌یی، لێم تێده‌گه‌ی ده‌ڵێم چی؟ له بیرته جارێک گوتم وه‌ک بڵێێ مستێک ورده شووشه‌یان كردبێته ناو سیییه‌كانم و به هه‌ر هه‌ناسه‌یه‌ک لێواری تیژی له‌ته شووشه‌كان له جه‌رگ و دڵم ڕۆده‌چن ... ئاوایه! نازانم چۆن بڵێم، وه‌ک بڵێێ مرۆڤ لێره فێر ده‌بیت بژیت بێ ئه‌وه‌ی به دوای به‌خته‌وه‌ری بێت. ئه‌وه من ده‌ترسێنێت! ڕه‌نگه باشتر بێت به قسه‌ی عه‌تای خۆشه‌ویست بكه‌م و "سه‌ختی نه‌گرم" به‌ڵام ناكرێت. مه‌گه ده‌توانی هه‌ندێ شت ببینی و شان هه‌ڵخه‌یه‌وه و خۆت له كوچه‌ی عه‌لی چه‌پ بده‌ی!؟ هه‌ر جار كه له دیتنی ڕێكخراوه‌یه‌ک ده‌گه‌ڕێمه‌وه، هه‌ر جار كه ڕۆژنامه‌كان ده‌خوێنمه‌وه، هه‌ر جار كه له كۆبوونه‌وه‌یه‌ک دانیشتووم، له كۆنفرانسێک دێمه‌وه، كه گوێ بیستی قسه‌ی خه‌ڵكی ئاسایی ناوشار، گه‌نجه‌كانی هه‌له‌بجه و ... ده‌بم، بیرده‌كه‌مه‌وه تا كه‌ی ئاوا ده‌مێنێته‌وه؟ شته‌كان چۆن ده‌گۆڕدرێن؟ ئه‌و شتانه بڵێێ قه‌ت بگۆڕدرێن؟ ...\nئه‌وانه و هه‌ستی بێ ده‌سه‌ڵاتی و ته‌نیاییه‌كانی خۆم ماندووم ده‌كات. دڵته‌نگم ده‌كات. زۆر شت هه‌ن بۆ نووسین نابن. یانی دارشتنیان زه‌حمه‌ته، چۆنی بنووسم كه خراپی نه‌كه‌م، كه بتوانم مه‌به‌ستم بگه‌یه‌نێم، كه ئیتر مۆری "بورژوا" و "خۆ لێ گۆڕدراو" و " خه‌می ئوروپی" له ناوچاوانم نه‌درێت... ئه‌وانه داده‌نێم بۆ كاتی گه‌ڕانه‌وه‌م تا خۆت گوته‌نی تا نیوه شه‌و و به ده‌م باوێشکدان، باسی بكه‌ین ...\nتا ئه‌و كات ئاگات له خۆت بێت بۆ من!


مستەفا سەڵاحەدین: خزمەتکاری سەرجەم دەنگ و رەنگی خەڵکی کوردستان دەبین\nکاندیدی ژمارە (17)ی لیستی ژمارە (148)ی بزوتنەوەی گۆڕان جەخت لەسەر کارکردن بۆ گەڕاندنەوەی شەرعیەت بۆ دامەزراوەکانی حکومەتی هەرێم و پەرلەمان دەکاتەوە و بەڵێنیش دەدات؛ خزمەتکاری سەرجەم دەنگ و رەنگی خەڵکی کوردستان بێت.\nمستەفا سەڵاحەدین، کاندیدی ژمارە (17)ی لیستی ژمارە (148)ی بزوتنەی گۆڕان بۆ هەڵبژاردنی پەرلەمانی کوردستان بەڵێن دەدات کە "جێبەجێکارێکی سەرسەختی بەرنامەو دەستوری ناوخۆیی بزوتنەوەی گۆڕان و رێبازی رەوانشاد نەوشیروان مستەفا بم، بە پاڵپشتی وزەو توانای گەنجان و ئەزمونی لەبن نەهاتوی بەتەمەنەکان".\nکاندیدی ژمارە (17)ی لیستی ژمارە (148)ی بزوتنەوەی گۆڕان داوا لە دەنگدەران دەکات، متمانەی پێ ببەخشن و دەڵێت: "بەڵێن دەدەین کە لەگەڵ هاوڕێکانمان کار دەکەین بۆ گەڕاندنەوەی شەرعیەت بۆ سەرجەم دامەزراوەکانی حکومەتی هەرێم و پەرلەمانی کوردستان، خزمەتکاری سەرجەم دەنگ و رەنگی خەڵکی کوردستان دەبین، خودا شاهیدەو ئێوەش چاودێرمان بن".


Home›هەواڵ›جیهان›ترەمپ هەڕەشەی بەکارهێنانی هێز دەکات دژی خۆپیشاندەران\nخۆپیشاندەرێک رووبەڕووی پۆلیس دەبێتەوە لەئەمریکا فۆتۆ : John Minchillo, AP\nسەرۆکی ئەمریکا هەڕەشەی بەکارهێنانی هێز دەکات دژی خۆپیشاندەران کە چەند رۆژێکە ژمارەیەک شار و ویلایەتی وڵاتەکەی گرتۆتەوە بەهۆی کوژرانی کەسێکی بەڕەگەز ئەفریقی بەناوی جۆرج فلۆید لەلایەن پۆلیسێکەوە.\nدۆناڵد ترەمپ لەتویتێکیدا دەڵێت: “لەسەر سەرۆک شارەوانی و پارێزگارەکان پێویستە جوڵە بکەن بۆ راگرتنی توندوتیژی، ناکرێت کەسێک لەویلایەتێکی دیکەوە بێت و هانی کاری خراپ بدات، گەر ئەوەتان پێ نەکرا، ئەوا هێزی سەربازی فیدراڵی بەکاردێنم”.\nسەرۆکی ئەمریکا ئەوەشی ئاشکرا کردووە “80٪ی ئەوانەی خۆپیشاندان دەکەن لەدەرەوە هاتوون و بۆ تاڵانی و ئاژاوە هاتوون بۆ شاری مینیاپۆلیس و زیانیان هەیە بۆ کەسانێک کە حەز بەژیان دەکەن”.\nخۆپیشاندانەکانی ئەمریکا بۆ داکۆکیکردن لە مافی رەشپێستەکان و سەرکۆنەکردنی رووداوی کوشتنی رەشپێستێک لەلایەن پۆلیسەوە فراوانتر بوون، لانی کەم لە 30 شاری ئەمریکا ئەنجام دەدرێت.\nخۆپیشاندانەکان لە کاردانەوەی رووداوێکدایە، کە بەپێی گرتەڤیدیۆیەک، دوو پۆلیسی شاری مینیاپۆلیس پیاوێکی رەشپێستیان دەستگیرکردووە و لەسەر دەم بە زەوییاندا داوە. ئەگەرچی پیاوە رەشپێستەکە هاواردەکات، کە ناتوانێت هەناسە بدات، بەڵام پۆلیسەکان پشتگوێی دەخەن و بەوەش، گیانیلەدەستدا.\nئه‌حمه‌د یاسین ئه‌ستێره كورده‌كه‌ی هه‌ڵژارده‌ی عێراق یه‌كه‌م راهێنانی به كۆمه‌ڵی له ...\nلە سبەينێوە دەست بە وەرگرتنی گەنمی جوتياران دەکرێت


پوختەی گرنگتـرین وانەو پەند لەم چیـرۆكەوە لە چیرۆكی قارون..چیرۆكە قورئانیەكان | ماڵپەری قورئانی پیرۆز\nپوختەی گرنگتـرین وانەو پەند لەم چیـرۆكەوە لە چیرۆكی قارون..چیرۆكە قورئانیەكان\nنووسینی /د.صلاح عبدالفتاح الخالدی /نووسینگەی تەفسیر///لێرەدا گرنگترین ئەو وانەو پەندو ئاماژانە دیاری دەكەین كە دەشێت لە چیرۆكی (قارون)دا بەكورتی دەریان بێنین:-\n1- ستەمكاران لەسەر سیفەتی ستەمكاریی پێك دەگەن ئەگەرچی وڵاتیان لێك جوداو رەگەزیشیان جیاواز بێت، هەر بۆیەش قورئان (قارون)-ی ئیسرائیلی)ی لەگەڵا فیرعەون دا داناوە‌و، بە هاوشێوەو هاوكرداریی یەكدییان لەقەڵەمداوی.\n2- هۆكارەكانی ستەم لەلای ستەمكاران هەمەچەشنن، ستەمی هەندێكیان بەهۆی ماڵ‌و سامانەوەیە، هەندێكیشیان بەهۆی پلەو پایەوەیە، كۆڵكەی هاوبەشی هەموو چەشنەكانیشیان تەنها بەستەم‌و زۆرداری ناو دەبرێت.\n3- (قارون) بەزۆریی موڵك‌و ماڵا‌و بارستایی گەنجینەكانی گرفتارو شەیدا ببوو، هەر ئەمەشهۆی لەنێو چوون‌و خەسارەتمەندیی بوو.\n3- رای یەكلاكراوە لەسەرمانای (مفاتح)ی گەنجینەكانی قارون ئەو قاسەو كۆگاو مەخزەنانەیە كە موڵك وماڵی تێدا دەپارێزێت نەك چەندان كلیلی ئەو مەخزەنانەبێـت .\n5- دابەشبوونی (بەنوئیسرائیل) لەڕووی تێڕوانینیان بۆ –قارون-و هەڵوێستیان لە گرفتكاری یەكەیەوە بەسەر دوو كۆمەڵادا، حاڵا‌و بارودۆخی گشت نەتەوەیەكەو بەرامبەر ئەو جۆرە بەڵاو فیتنەیەی ماڵا‌و سامان دەبنە دوو دەستەو كۆمەڵەوە.\n6- زۆرن ئەوانەی لەسەر رێگەی(قارون) دەڕۆن‌و، بەو ماڵا وسامانەی خودا پێیان دەبەخشێت لەخۆیان بایی دەبن. زۆریشن ئەو كەسانەی بەو قارونانەش دەخەڵەتێن‌و لەخشتە دەبرێن..\n7- پێویستە هەمیشە چەند كەسێكی باوەڕ دارو پیاو چاك‌و بەئارام هەبن كە ئامۆژگاریی ستەمكارو زۆرداران بكەن وەك چۆن ئیماندارانی (بەنو ئیسرائیل) ئامۆژگاریی (قارون) یان دەكرد.\n8- ڕێسایەكی گشتیی قورئان ئەوەیە: بێگومان خودا ئەو جۆرە كەسە خۆشحاڵا‌و شادمانانەی خۆش ناوێت كە خۆشحاڵییان بە نازونیعمەتی خودا بەرەو لووتبەرزی‌و بەخۆ نازین‌و كەشخەیی‌و لەخۆبایی بوون‌و زوڵم‌و بەدرەفتارییان دەبات.\n9- شادی لەئیسلام دا دوو جۆرە، جۆرێكیان ڕەواو ڕێ پێدراوە، تەنانەت، داواكراوو حەزلێ كراوە، ئەویش دڵشادیی مرۆڤی باوەڕدارە بەنازونیعمەتەكانی خوداو، قایل بوونە بەرادەو میقداریان‌و، سوپاسكردنی خودایە لەسەریان جۆری دووەمیش ناڕەواو رێ لێ گیراوەو ئەوەیە مرۆڤ بەرەو لەخۆبایی بوون‌و بەخۆنازین‌و ستەم‌و نكووڵی لەفەزڵی خوداو پێنەزانیان هەڵدەنێت.\n10- دڵشادیی ڕاستەقینە ئەوەیە مرۆڤ بەشتێكی نەبڕاوەی هەمیشەیی دڵشاد بێت كە ئەوەش فەزل‌و ڕەحمەت‌و نیعمەت‌و بەهەشتی خودایە، بەڵام شادبوون بەشتێكی لاوەكی‌و بڕاوەی وەك دنیاو باق‌و بریق‌و ئاڵا‌و واڵاكانی، ئەوە بەڵگەی ساویلكەیی‌و بێ‌ئاگایی یە.\n11- ئیسلام چەند ڕێسایەكی هەمە لایەنەی بۆ چۆنیەتی بەكارهێنانی نیعمەتەكانی خودا داناوە.\nأ- بە ئامانج دانانی خانەی ڕۆژی دوایی لە نیعمەتەكاندا.\nب- تەرخانكردنی بەشێكی نیعمەتەكان بۆ خۆشی لێدیتنی ڕەوا لە ژیانی دنیادا.\nج- چاكەكردن لەگەڵا خوداداو، چاكەكردن لەگەڵا خەڵكی لەڕێ‌ی بەكارهێنانی ئەو نیعمەتانەوە.\nد- حەرامیی نەشیانی بەكارهێنانی نیعمەت لەستەم‌و بەدكاری‌و شێواندندا.\nه- فاسیدو خراپەكاران دەكەونە بەر رق‌و تووڕەیی خوداو، خۆشەویستی خودایان لەكیس دەچێت، هەر بۆیەش ئەوان فەوتاوو دۆڕوان.\n12- مرۆڤی باوەڕدار هەموو ئەو نیعمەتانە بەرەو ڕۆژی دوایی ئاڕاستە دەكات، بەهەشتیان پێ دەخوازێت بێ ئەوەی تاكە نیعمەتێكیان بۆ دنیا لـێ ببوێرێت.\n13- ئیسلام مرۆڤ هاندەدات بۆ بەكار هێنانی ڕەوای نیعمەتەكانی خودا لەژیانی دنیاداو، ڕێ بەكەس نادات ئەوە حەرام كات، تەنانەت بەكارهێنانی رەوا بەو عیبادەتە دادەنێت كە پاداشتی خوداشی لەسەرە.\n14- مرۆڤی موسڵمان دژایەتیی ماڵا‌و سامان ناكات‌و خۆیشی لێیان ناگرێتەوە، بەڵكو بەپێی چەند ڕێسایەكی شەرعی لێی هەڵدەگرێت‌و خۆشی لێ دەبینێت‌و بۆی دەڕوانێت.\n15- پێویستە لەبەرامبەر چاكەو نازونیعمەتی خوادا مرۆڤ چاكە لەگەڵا خوداو بەندەكانی خوادا بكات، بەو ڕەنگەش چاكە لەگەڵا خوادا دەكرێتەوە، كە سوپاسی شوكرانە بژێریی خودایان لەسەر بكات، چاكەكردنیشی لەگەڵا خەڵكیدا بەو ڕەنگەیە، كە لەڕێ‌ی نیعمەتەكانی خوداوە سوودیان پێ بگەیەنێت دەی ئایا پاداشتی چاكە هەرچاكە نیە ﮋ ﯟ ﯠ ﯡ ﯢ ﯣ ﯤ الرحمن ﮊ؟!.\n16- چەند هەڵە كارو ساویلكەیە، ئەوكەسەی نیعمەتەكانی خودا لەخراپەو تێكداندا بەكاردێنێـت!! بەراستی بەو رەفتارە خۆی لەناو دەبات‌و ئەو نیعمەتانەش لادەبات، چونكە خودا تێكدەرو بەدكارانی خۆش ناوێت.\n17- كەسی لەخۆبایی‌و خەڵەتاو ئەوەیە لەبیری دەچێتەوە، كە بێگومان ئەم نیعمەتانە لەخوداوە پێی دراون، بەڵكو واگومان دەبات، كە بەكۆشش‌و هەوڵی خۆی پەیدای كردوون، یاخود بەهۆی شایستەیی‌و شایانبوونی خۆیەوە پێی دراوەو، وەك قاروون ئاسا دەڵێت: ﮋ ﭒ ﭓ ﭔ ﭕ ﭖﭗ ﮊ.\n18- ڕێزلێنانی بنچینەیی خودا بۆ مرۆڤـ، بە هیچ جۆرێك لەڕێ‌ی ماڵ‌و سامان‌و شكۆو گەورەیی و جوانی‌و بنەماڵەو ڕەگەزو پلەو پایەی نەبووە، بەڵكو لەڕێ‌ی باوەڕو لەخواترسان‌و پارێزكاری‌و كرداری چاك‌و سوودو خێرگەیاندنە بەخەڵكی.\n19- ستەمكارانی بەدكارو لەستەمدا رۆچوو سوورن لەسەر دڵشكاندنی خەڵكی‌و چاندنی (هەست كردن بەتاڵی و بێبەش بوون) لە دەروونیاندا، بۆ ئەمەش خۆیان بەسەریاندا بادەدەن‌و، فیزیان بەسەردا دەكەن‌و بە هەموو زینەتێكیانەوە خۆیان پیشان دەدەن‌و، بەدكاری‌و بەدڕەوشتی خۆیان بەسەریاندا بڵاودەكەنەوە.\n20- خواستنی ژیانی دنیاو ئارەزوو لە زۆركردنی كەرەسەكانی جوانكاری‌و ڕازاندنەوە، مرۆڤ دەخاتە چەند هەڵەیەكی دزێوەوە لە مەسەلەی تێڕوانین‌و حەزو حوكم دان‌و پێوانەو مەزەندەكاریدا، هەروەها ڕازو نهێنیی بەزینی ئەو كەسانە لەبەردەم كەسانی دەوڵەمەندی دنیاپەرست‌و بەدكاردا، كە وەك بەندە‌و كۆیلە دوایان دەكەون‌و لەدەوری خوان‌و سفرەو مێزەكانیان زمان دەدروێنن.\n21- زۆرن ئەوكەسانەی واگومان دەبەن، كە (مرۆڤی بەختەوەرو خاوەن شانسی گەورەو فرە) ئەوكەسەیە، كەوا خاوەنی چەندین ئامرازو كەل‌وپەلی ناو ماڵە‌و، كەرەسەی جوانكاری‌و خۆشی ژیانی دنیای هەیەو، هیوا دەخوازن وەك ئەوبن.\n22- مرۆڤی بەختەوەرو خاوەن بەختی زۆر ئەو كەسەیە، كە نیعمەتی ئیمان‌و دڵنیایی‌و قایل بوون‌و متمانەی دەستكەوتووەو رزگار بووەو بەهەشتی نەمریی بردۆتەوە.\n23- ئەگەر خواستنی ژیانی دنیا رازو نهێنیی كەوتن‌و سەرشۆڕیی‌و حەسرەت بێت، بەڵام بەدەست هێنانی زانست‌و ژیانی باوەڕداری بەنیعمەتی دنیا، رازی سەكەوتنە بەسەر مەینەتیداو، خۆڕاگرتنە لەبەردەم فیتنەو گرفتاریی داو، سەرفرازایی گەورەشە.\n24- پێویستە سەرنج بەلای پاداشتی خوادا ببرێت‌و دڵیش بەخوداوە پەیوەست بێت، هەرئەمەش چاكترە بۆ كەسێك كەباوەڕی بەخودا هێنابێت وكاری چاكی كردبێت.. بەراستی جیاوازییەكی دورو درێژ لەنێوان (كەسێكی دنیا خواز)و (كەسێكی خواز یاری پاداشتی هەمیشەیی خوادا) هەیە.\n25- ئارامگرتنی جوان‌و گەورە كۆمەكی هەمیشەیی‌و توێشووی نەبڕاوەیە لە ڕووبەرووبوونەوەی فشاری فیتنەو هێزی فریودان‌و، توندیی زۆرداری‌و بەخۆدانازین .. ئەم نەریتە بەرزەی ئارامگرتنیش تەنها دەست ئارامگران دەكەوێت.\n26- سووڕانەوەی (قارون) بەنێو گەلەكەیدا بەو شێوە خۆڕازاندنەوەیەو، زیادەرۆییشی لەگرفتاركردن وخەفەت پێ دانیاندا هۆیەكی ڕاستەوخۆی سزا پێگەیشتنی‌و بەناخی زەویدا بردنی خۆی‌و ماڵا‌و موڵكەكەی بووە.. هەموو دەوڵەمەندێكی بەدرەفتاریش ئاوا بوون. بەكردەوەو رەفتاری ناشیرینیان داوای پێشخستنی سزای خودایان كردووەو خودایان تووڕە كردووە كەسزای بەپەلەو خێرایان بدات‌و لەنێویان بەرێت.\n27- (قارون) مایەی فیتنەو گرفتاریی گەلەكەی بوو، لەنێو گەلەكەشیدا كەسانی وا هەبوون پێ‌ی گرفتاربوون، كەسانی واش هەبوون، كە ورەیان بەرزو بەئارام‌و لەسەرهەق جێگیر بوون، كاتێك فیتنەو تاقیكردنەوەكە تەواو بوو‌و، (قارون) ڕۆڵی خۆی نمایش كردو كاتی لەدنیا دەرچوونی هات، كەوتەبەر نەفرەت‌و سزای خوداو.. بەم رەنگە ژیاو رۆیشت.\n28- مرۆڤ لەدیاردەو رواڵەتەكانی ژیانی دنیا هەرچی یەكی لەماڵا‌و شكۆو هێزو دەسەڵاتی هەبێت، هیچیان لەكاتی هاتنی سزای خوادا سوودی پێ‌نادەن‌و فریای ناكەون‌و لە سزای خودا رزگاری ناكەن داخۆ زیانی ئەوانەی سەرقاڵی دیاردەكانی دنیان‌و پشتی پێ دەبەستن‌و دەیكەنە ڕوانگە ئاواتەكانیان‌و رووگەی هیواكانیان چەند بێت!!.\n29- كاتێك خودا (قاروون)ی بەناخی زەویدا بردە خوارێ، پەردە لەسەرچاوانی ساویلكەو تەفرە خواردوانی نەماو، یەكسەر هەڵوێست‌و ئاواتەكانیان گۆڕا، تادوێنێ هیواو خۆزگەیان پێ دەخواست، ئەمڕۆش سوپاسی خودا دەكەن، كە وەك ئەو نەبوون، ئیدی بەم رەنگە، رازی لێك جودایی‌و شپرزەیی وهەڵەی ئەوان‌و –كەسانی وەك ئەوان تەنها ویستنی ژیانی دنیایە.\n30- هەردوو زانینەكەی ئەو دوو كۆمەڵە كەسەی هۆزی (بەنو ئیسرائیل) زۆر لەیەك جودابوون، چەند جیاوازیشە زانینی باوەڕداران لەسەر ڕاستییەكان، كە زانینێكی بنچینەیی‌و ڕەگ داكوتاوو دەرهاویشتەی شارەزایی‌و هۆشیاری‌و زیرەكییە) لەگەڵا زانینی درەنگ‌و دواكەوتووی كەسانی ساویلكە‌و بێئاگا.\n31- خودای گەورە خانەی ڕۆژی دوایی بۆ ئەو موسڵمانە پاك‌و ساغ‌و ساڵحانە دادەنێت، كە لووتبەرزی‌و ستەمكاری‌و فەسادییان لەسەر زەویدا ناوێت.\n32- سەرەنجامی چاك لە دنیاو لە رۆژی دواییشدا تەنها بۆ كەسانی پارێزكارەو، نەخشەو پلانی خراپ‌و نامەردانەش لە ئاكامدا هەر بەزەرەرو لەناوچوونی داڕێژەرانی تەواو دەبێت.\n33- خودا بەرەحمەت‌و فەزڵا‌و بەخششی خۆی مامەڵە لەگەڵا چاكەكاران دەكات‌و پاداشتی چاكەكانیان بۆ زۆر‌و چەندان هێندەی چاكەكانیان دەكات. لەگەڵا خراپەكارانیش بە دادپەروەریی خۆی مامەڵە دەكات‌ولە ئەنجامی خراپەكانیاندا سزایان بەقەد كردەوە خراپەكانیان دەدات. ئەمەش رێساو دەستووری هەمیشەیی خودایە.


سه‌رجه‌م به‌ڕێوه‌به‌رانی قوتابخانه و خوێندنگاكانی كه‌لار و كفری بایكۆتی ده‌وامیان ڕاگه‌یاند .\nوه‌زاره‌تی ناوخۆ: شوێنه گشتییه‌كان نابێت ڕێگه‌بده‌ن به چونه‌ژووره‌وه‌ی هاوڵاتیان به‌بێ ماسك\nكۆمه‌ڵی ئیسلامیی هێرشی ناڕه‌وای سه‌رۆكی فه‌ره‌نسا بۆ سه‌ر ئیسلام ئیدانه ده‌كات\nهەواڵی / 26/9/2020 125 جار بینراوە\nبه‌ر له ده‌ستپێكردنه‌وه‌ی خوێندن .\nبەڕێوەبەرانی بنه‌ڕه‌تی و ئامادەییەکانی هه‌ر دوو شاری كه‌لار و كفری رایانگەیاند، تا داواکارییەکانمان جێبەجێ دەکرێت كە خۆی لە پێدانی موچەی تەواو بەبێ لێبڕین و هەموو ٣٠ ڕۆژ جارێک دەبینێتەوە، بایکۆتی هۆڵەکانی خوێندن دەکەن.\nئەمڕۆ بەڕێوەبەری قوتابخانە ئامادەییەکانی سنوری كفری و بنه‌ڕه‌تیه‌كانی سنوری كه‌لار لە راگەیەندراوێكدا بڵاویانكردەوە، "خوێندنی ئەلیکترۆنی و ئۆنلاین ڕەتدەکەینەوە، چونکە پێمان وایە سەرکەوتوو نابێت و نابێتە بەدیلی خوێندنی ناو پۆل و قوتابخانە و خوێندنگاکان".\nئاماژەبەوەشدەكەن، "مۆڵەت دەدەین بە وەزارەتی پەروەردە تا بەرواری ١٠ی تشرینی یەكەمی ٢٠٢٠، بۆ جێبەجێکردنی داواکاریەکانمان، داواکاری ئێمە داواکاری مەدەنیانە و ئاشتییانەیە و لە ئەگەری وەڵامنەدانەوەی حکومەت بایکۆت بەردەوام دەکەین لە سەرجەم ئامادەییەکانی سنوری پەروەردەی کفری".\nدەشڵێن، ئەگەر وەڵامی داواکانیان نەدرێتەوە، ئەوا سبەینێ کە یەکەم ڕۆژی دەستپێکی ساڵی نوێی خوێندنە دەیکەن بە سەرەتای بایکۆت و ناڕەزایەتی.\nدوێنێ بەڕێوەبەرانی قوتابخانە ئامادەییەکانی سنوری كه‌لار و لە چەند رۆژی رابردووشدا بەڕێوەبەرانی قوتابخانە ئامادەییەکانی پشدەریش راگەیەنراوێکی هاوشێوەیان بڵاوکردەوە و بەر لە دەستپێکردنەوەی خوێندن بایکۆتی دەوامیان کرد


داواکاری گشتی پێشووی سڵیمانی، لەبارەی دۆسیەی گیراوەکانی بادینانەوە.. دادگای دهۆک بڕیاری ئازادکردنی ٢ کەسیدا، هێنرانە هەولێر حوکمدران.. دەبوایە داواکاری گشتی بەدواداچوونی بۆ دانان لەژێر هەڕەشەی ناموسدا بکات\n"دادگای دهۆک بڕیاری ئازادکردنی ٢ کەسیدا، هێنرانە هەولێر حوکمدران"\nد. فەرهای حاتەم، سەرۆکی پێشووی داواکاری گشتی سلێمانی لەسەر کەیسەکانی بادینان دەڵێت " پێشتر دوو لەو کەسانە لەدادگای دهۆک بڕیاری ئازادکردنی دان کەچی ئازاد نەکران و هێنرانە هەولێر حوکم دران". لەسەر ئیعترافکردن لە ژێر هەڕەشەی نامووسدا دەڵێت " ئه‌ركی داواكاری گشتی بوو له‌و قۆناغه ئیجرائات بكات و به‌دواداچوون بكات چونكه ده‌بێت لێكۆڵینه‌وه له‌وه بكات بزانێت كێن ئه‌و كه‌سانه‌ی كه‌هەڕەشەیان كردووه؟ لەبەرئەوەی ئه‌مه خۆی بۆی تاوانه چونكه هیچ تۆمه‌تبارێك نابێت له‌ژێر ته‌هدید و زۆر و ئه‌شكه‌نجه و بەڵێندا ئیفاده‌ی وه‌ربگیرێت ئه‌وه ئه‌ركی داواكاری گشتیه كه‌قبوڵی ئه‌وه نه‌كات، داواكاری گشتی ده‌یتوانی ئه‌و بابه‌ته نه‌ك ڕابگرێت به‌ڵكو یه‌كلایی بكاته‌وه. "\nلە چاوپێکەوتنێک لەگەڵ دەنگی ئەمەریکا، دادوەری داواکاری گشتی دکتۆر فەرهاد حاتەم لەسەر کەیسی سزادانی شەش ساڵ زیندانی کردن بۆ پێنج چالاکوان و ڕۆژنامەوانی بادینان لەلایەن دادگای تاوانەکانی هەولێر-ەوە وەڵامی چەند پرسیارێکی یاسایی دەداتەوە سەبارەت بەڕۆڵ و ئەرک و کاری داواکاری گشتی هەروەها دادگایی کردن و سزادانی پێنج تۆمەتباری شارێکی تر لەشارێکی تر کە لەیاسادا پێی دەوترێت (نەبونی (عدم الاختصاص المكانی محکمە)."\nدادوەر د.فەرهاد حاتەم دەربارەی شوێنی ئەنجامدانی تاوان لەیاسای بنەماکانی دادگەری سزایی دوا و وتی " (الاختصاص المكانی)ی - واتە شوێنی ئه‌نجامدانی تاوانه‌كه كوێ بێت ده‌بێت دادگای ئه‌و شوێنه دادگایی بكات له‌یاسای بنه‌ما دادگه‌رییه سزاییه‌كان باس له‌وه ده‌كات ده‌ڵێت "دیاریكردنی شوێنی تاوان له‌و شوێنه ده‌كرێت كه‌تاوانه‌كه‌ی تێدا ئه‌نجامدراوه و هه‌ر دادگای ئه‌و شوێنه‌ش ده‌بێت دادگایی بكات پێشتریش دووان له‌م تۆمه‌تبارانه له‌دادگای تاوانه‌كانی دهۆک ئه‌م كه‌یسه‌یان بینراوه من نازانم هه‌مان کردار-دۆسێیە بێت ئه‌گه‌ر هه‌مان كردار بێت ئه‌مه خۆی بۆخۆی خه‌له‌له، ئه‌گه‌ر كه‌سێك پێشتر له‌دادگای تاوانه‌كانی دهۆك ئیفراج كرابێت و كه‌یسه‌كه‌ی داخرابێت ناكرێت جارێكی تر دۆسێیەکەی ببینرێته‌وه له‌یه‌ك حاڵه‌تدا نه‌بێت ئه‌گه‌ر به‌ڵگه‌ی تازه دروست ببێته‌وه كه‌هه‌ر ده‌بێت له‌دادگای لێكۆڵینه‌وه‌ی دهۆكه‌وه ده‌ست پێبكاته‌وه نه‌ك بێت بۆ هه‌ولێر چونكه كه‌یسه‌كه له‌دهۆك جێماوه و كه‌یسه‌كه‌ی له‌دهۆكه."\nباشە (عدم الاختصاص المكانی) لەهەر تاوان و دۆسێیەکدا دەبێتە هۆی ئەوەی بوترێت بڕیار لەسەر دۆسێیەکە باتڵە؟


کوردیپێدیا - 07-11-2019\n📅 07-11-2019 ℹ | پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست\nپۆلێک شەهید لە رۆژاوا نێژران\n- پۆلیسی دەوڵەتی تورک لە ناوچەی ئەلکێ لە شێرناخ هەڵیکوتایە سەر چەندین ماڵ و هاوسەرۆکی هەدەپەهەدەپەی ئەلکێ و 11 کەسی دیکەیان دەستگیر کرد.\n- لە شارۆچکەی کەلارکەلار سەر بە ئیدارەی گەرمیانگەرمیان، ژمارەیەک فەرمانبەری گرێبەست گردبوونەوە و لە بەیاننامەیەکدا داوادەکەن هاوشێوەی مامۆستایان دامەرزاندنی هەمیشەییان بۆ بکرێت.\nرێوڕەسمی رێزگرتن لە بەخشین و خزمەتەکانی ئەنوەر شێخانی بەڕێوەچوو\n- سکرتێری رۆژنامەوانی، رێواز فایەقرێواز فایەق، سەرۆکی پەرلەمانی کوردستانپەرلەمانی کوردستان، رەتیکردەوە، رێگری لە سەرۆکی پەرلەمان کرابێت بۆ بەشداریکردنی لە دیداری مێری 2019.\n- وەزارەتی رۆشنبیریوەزارەتی رۆشنبیری رێوڕەسمێکی تایبەتی بۆ لێزلێنان لە بەخشین و خزمەتەکانی ئەنوەر شێخانیئەنوەر شێخانی، هونەرمەندی شانۆکار و پێشمەرگە سازکرد.\n- هێرشەکانی دەەوڵەتی تورک و چەتەکانی بۆ سەر رۆژئاوای کوردستان بەردەوامن و لە چوارچێوەی توندکردنی هێرشەکانیان بۆ ناوچەی تل تەمر ئەمرۆ بە پشتیوانی فڕۆکەی کەشف و بە ئۆبووس و هاوەن گوندی قاسمیەی تل تەمریان بە خەستی تۆپباران کرد.\n- لە ناوچەی عین عیسا لە نێوان داگیرکەران و شەڕڤانشەڕڤانانی هەسەدەهەسەدە لە ئێستا دا شەڕێکی قوڕس روو دەدات.\n- فرۆکە بێ فرۆکەوانە جەنگیەکانی سوپای تورکی داگیرکەر، گوندێکی سەر بە ناوچەی زرگانێی سەرێکانیسەرێکانیان بوردومان کرد.\n- ئەمڕۆ تەرمی شەهیدان (محەمەد سۆفی 'رۆهات تلکۆچەر'، عەمران عەلی 'دێرسم بۆتان'، حەیدەر ئەلجەدۆ 'کەدەر بەرخۆدان'، مەحمود ئەحمەد 'بەرخۆدان'، حەمدوڵا ئاراک 'ماسیرۆ'، ئەمیر ڕندی 'رۆنی'، فەهمی شینگر 'دەروێش' و ساوسانگ-ی ئەندامی ڕێکخراوی 'Free Burma Rangers') کە لە دەشتایی تەل تەمر شەهید ببوون، لە نەخۆشخانەی شەهید هۆگر وەرگیرانەوە و بە کاروانێک بەرەو گۆڕستانی شەهید خەبات بران و نێژران.\n- جوناسان هۆفمان وتەبێژی وەزارەتی بەرگری ئەمریکا پنتاگۆن راگەیاند کە بەردەوام دەبن لە پاڵپشتی هێزەکانی سوریای دیموکرات (هەسەدە) لە شەڕکردن لەدژی داعش و وتیشی :کار بۆ ئەوە دەکەین داعش دەستی نەگات بە نەوتی باکوری خۆرهەڵاتی سوریا.\n- ماکرۆنی سەرۆک کۆماری فەڕەنسا بۆ گۆڤاری 'The Economist' قسەی کردووە و رایگەیاندووە کە ئەوەی ئێستا ڕوودەدات، مردنی ناتۆیە. ماکرۆن وتیشی: تورکیا کە هاوبەشی ناتۆیە، هێرش بۆ سەر شوێنێکی وەها دەکات کە بەرژەوەندییەکانمان دەخاتە مەترسیەوە. ئەوە بۆ ناتۆ کێشەیەکی گەورەیە. بریاری ئەمریکا بۆ ئۆپەراسیۆنی تورکەکان، دەمانگەینەێتە دوو ئەنجام. قەسەدەقەسەدە کە هاوکارمانە و پێکەوە لەدژی داعشداعش شەڕ دەکەین، دەبێتە قوربانی.\n#هەدەپە | #کەلار | #گەرمیان | #رێواز فایەق | #پەرلەمانی کوردستان | #وەزارەتی رۆشنبیری | #ئەنوەر شێخانی | #شەڕڤان | #هەسەدە | #سەرێکانی | #قەسەدە | #داعش |\n 📡 ماڵپەڕ | 🏳 کوردیی ناوەڕاست | ماڵپەری ئەی ئێن ئێف نیوز - 07-11-2019\n 📡 ماڵپەڕ | 🏳 کوردیی ناوەڕاست | ماڵپەری دواڕۆژ - 07-11-2019\n 📡 ماڵپەڕ | 🏳 کوردیی ناوەڕاست | ماڵپەری کوردستان 24 - 07-11-2019\n 📡 ماڵپەڕ | 🏳 کوردیی ناوەڕاست | ماڵپەری رۆژنیوز - 07-11-2019\n1. 👁 لە 11 ساڵی رابوردوودا زیاتر لە 154 ملیار دینار بەکۆکردنەوەی خاشاک دراوە (2019)\n2. 👁 لە یەک مانگدا 130 بوومەلەرزە لە کوردستان روویانداوە\n3. 👁 وەزارەتی ئاوەدانکردنەوە: زیاتر لە نۆ هەزار یەکەی نیشتەجێبوون بۆ فەرمانبەران دروستدەکرێت\n1. 👁 ئەنجامنامەی 19مین کۆبوونەوەی کۆمیتەی دیپلۆماسیی هاوبەشی پارت و رێکخراوە سیاسییە کوردستانییەکان\n2. 👁 حکومەتی نەرویج وەڵامی رەخنەی کوردەکانی دایەوە\n3. 👁 گەریلاکانی هەپەگە لە خواکورک زەبری کوشتندەیان لە هێزە داگیرکەرەکان دا (07-11-2019)\n4. 👁 وەڵامێک لە ئەنجومەنی دادوەرییەوە سەبارەت بە کێشەی ژمارەیەک دادوەر و ئەندامانی داواکاری گشتی لە گەرمیان\n1. 👁 أحمد عليوي (أواز رستم)\n3. 👁 باسل حسن (شبال هزوكي)\n4. 👁 باسڵ شوێش (میتان قەهرەمان)\n5. 👁 بۆتان رەمەدان (تێکۆشەر رۆئاوا)\n6. 👁 سلێمان محەمەد (عەلی شێر)\n7. 👁 سەبری عەبدولڕەحمان (خەبات دێرک)\n9. 👁 مالیک مەحمود (بۆتان جەگەر)\n👌 ئەم بابەتە لەلایەن: (بەناز جۆڵا)ەوە لە: Nov 7 2019 1:40PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Nov 7 2019 8:30PM باشترکراوە\n📷 فایلی وێنە 1.0.3 43 KB Nov 7 2019 8:17PM هاوڕێ باخەوان\n📷 فایلی وێنە 1.0.2 60 KB Nov 7 2019 2:33PM هاوڕێ باخەوان\n📷 فایلی وێنە 1.0.1 29 KB Nov 7 2019 1:53PM هاوڕێ باخەوان


بڕی 20 ملیار دینار بەسەر توێژێکدا لە سلێمانی دابەشدەکرێت\nپارەی گەنمی جوتیاران دابەشدەکرێت\nوەزارەتی بازرگانی و پیشەسازی هەرێمی کوردستان رایدەگەیه‌نێت، ئەمڕۆ پێنجشەممە 21ی تشرینی دووه‌می 2019، پارەی گەنمی ئەمساڵی جووتیارانی سنووری پارێزگای سلێمانی دابەشدەکرێت و كه هی ساڵی 2019یه و بڕه‌كه‌ی 20 ملیار دیناره.\nنەوزاد ئەدهەم، بەڕێوەبەری گشتیی بازرگانی لە وەزارەتی بازرگانی و پیشەسازی حکومەتی هەرێمی کوردستان بە وێستگه نیوزی راگه‌یاند: "بڕی ئەو پارەیەی بۆ جووتیارانی سلێمانی خەرجدەکرێت 20 ملیار دینارە و هی ئه‌مساڵی 2019یه".\nلە بارەی پارەی گەنمی جووتیارانی پارێزگاکانی هەولێر و دهۆک-یشه‌وه، نەوزاد ئەدهەم وتی: "بڕیار وایه بەمنزیکانە چوار ملیار دیناری جووتیاران بۆ هەولێر و چوار ملیاری دیناری دیكه‌ش بۆ جووتیارانی دهۆک خەرجبکرێت، به‌ڵام تا ئێستا پاره‌كه نه‌گه‌یشتووه و هه‌ركات گه‌یشت ئاگادارییان ده‌كه‌ینه‌وه".\nئه‌دهه‌م وتیشی: "با جووتیارانی سلێمانی سەردانی سایلۆ بکەن و پارەی ئەو گەنمە وەربگرن ئەمساڵ رادەستی سایلۆیان کردووە".\nبە وتەی نەوزاد ئەدهەم، بە دابەشکردنی ئەو 28 ملیار دینارە تەواوی شایستە داراییەکانی گەنمی جووتیارانی کوردستان بۆ ساڵی 2019 تەواو دەبێت کە بڕەکەی 186 ملیار دینار بوو.\nئه‌م بابه‌ته 3904 جار خوێنراوه‌ته‌وه


(Rampage) لە یاری ڤیدیۆییەوە بۆ فیلمێکی سینەمایی\nکوردسینەما - کۆمپانیای وارنەر برۆس، پلانی داناوە بۆ ئەوەی یاری بەناوبانگی ڤیدیۆی (Rampage) بکەن\nبە فیلمێکی سینەمایی، ئەم هەواڵەش وای لە بینەران کردووە بە پەرۆشبن تا بزانن فیلمەکە چۆن دەبێت، چونکە ئەوەی لە یاریەکەدا هەیە تەنها کارەکتەری شێوەی مەیمون و چەند ئاژەڵێکی دیکەن. کە هێرش دەکەنە سەر چەند شارێک و دەیانەوێت وێرانی بکەن و یاریەکە لە ساڵی 1986 بەرهەم هێنراوە . دەرهێنەری فیلمەکە ، براد پێیتن، دەڵێت : "خۆشەویستیم بۆ ئەو یاریە ڤیدیۆییە وایلێکردم بیر لە بەرهەمهێنانی\nفیلمێک بکەمەوە، کە جیاواز و سەرنجراکێش بێت وەک فیلمی (San Andreas) تا وا لە تەماشاکەران بکات بە\nتامەزرۆییەوە چاوەڕێی بینینی بکەن ، وە ئەگەر داوام لێبکەن تا کاری دەرهێنانی فیلمێک بۆ یاریەکی ڤیدیۆیی\nبکەم ، تا ئارەزووم لە یارییەکە نەبێت ناتوانم کارەکە قبوڵ بکەم، چونکە ئەگەر بشیکەم فیلمەکەی جیاواز دەبێت لە یاریەکەو سەرکەوتوو نابێت.\nلە ساڵی داهاتووەوە دەست دەکرێت بە بەرهەم هێنانی فیلمی (Rampage) براد دەیەوێت دواین جۆنسن لە فیلمەکەدا بەشداربێت ، چونکە بە کەسێکی بە ئەزموونی دەزانێت وە پێشتر دواین لەهەردوو فیلمی (Journey 2 : The Mysterious Island) و (San Andreas) ، بەشداربووە کە لە دەرهێنانی براد پێیتن بوون .\nبراد کارکردنی لەگەڵ دواین بە یەکێک لەو هۆکارانە داناوە کە پاڵنەری بوون لە بەرهەمهێنانی ئەم فیلمە ، هەروەها دواین لە فیلمی ( (Journey 3 : From Earth to Moonهەمان دەرهێنەر بەشداردەبێت کە فیلمێکی خەیاڵی و ئاکشنە و لە ۲٠۱۷ بڵاودەکرێتەوە و پلانیش بۆ ئەوە دانراوە بەشی دووەمی فیلمی (San Andreas) بەرهەمبهینرێت ، لێرەشدا جارێکی دیکە دواین بە ئاکتەری سەرەکی دیاریدەرێت.\nوەرگێران و ئامادەکرنی : شایی کاروان + جوانڕۆ بەکر\nپۆستکراوە لە لایەن : Jwanro Bakr\n1939 جار بینراوە\nماوەی فیلم / 134 خولەک\nماوەی فیلم / 90 خولەک\nماوەی فیلم / 123 خولەک\nزمان/ ئینگلیزی ژێرنوس / كوردی\nماوەی فیلم / ١١٨ خوله‌ك


statements-apr2222-kirmanciyanavin – KCK-Info\nکەجەکە: ئێمە لەگەڵ بەرخۆدانی فیدایی گەریلاداین، بەرخۆدان لە هەموو جێگەیەک گەورە بکەن _نوێکرایەوە-\nشەڕی لەناوبردن کە دەوڵەتی داگیرکەر و قڕکەری تورک لە بەرانبەر دەستکەوتەکانی گەلی کورد، شکاندنی ئیرادەی بەرخۆدان و ئازادی کورد و لەناوبردنی هەبوونی کورد دەستیپێکردووە، لەگەڵ ١٤ی نیسانی ٢٠٢٢ کە هێرشی کردە سەر زاپ، چووەتە قۆناغێکی نوێوە. دەوڵەتی تورک بەم هێرشە نوێیە کە ١٤ی نیسانی ٢٠٢٢ دەستیپێکردووە، دەیەوێت ئیرادەی بەرخۆدانی هێزەکانی ئازادی کورد بشکێنێت، تەڤگەری ئازادی تەسفیە بکات و سیاسەتی قڕکردنی کورد بگەیەنێتە ئەنجام. ئێمە بانگ لە گەل، ژنانی کوردستانی وڵاتپارێز، گەنجانی شۆڕشگێر و وڵاتپارێزی کوردستان، گەلانی رۆژهەڵاتی ناوەڕاست، دۆستانی گەلی کورد و رای گشتی دیموکرات دەکەین کە لەدژی هێرشی داگیرکەری دەوڵەتی قڕکەر و داگیرکەری تورک بە شێوەیەکی بەهێز هەڵوێستیان هەبێت، پشتگیری لە فەرخۆدانی فیدایی گەریلاکانی ئازادی بکەن و لە هەموو جێگەیەک تێکۆشان و بەرخۆدان گەورەتر بکەن.\nگەریلاکانی ئازادی کوردستان لەدژی هێرشەکانی دەوڵەتی داگیرکەری تورک بە شێوەیەکی فیدایی دەستیان بە بەرخۆدان کردووە و گورزی گەورە لە دوژمنی داگیرکەر دەدەن. ئێمە پیرۆزبایی لە گەریلا و فەرماندەکانی هەپەگە و تەژەئاستار دەکەین کە بە شێوەیەکی قاڕەمانانە لەم بەرخۆدانەدا جێی خۆیان گرتووە. بە ڕێزەوە یادی هاوڕێکانمان دەکەینەوە کە بەرخۆدانیان کرد و شەهید بوون. گەریلاکانی ئازادی کوردستان هەموو کاتێک هێرشی دوژمنی داگیرکەری و قڕکەریان بە بەرخۆدانی فیدایی تێکشکاندووە، پلانەکانی دوژمنیان بۆ شکاندنی ئیرادەی ئازادی کورد و لەناوبردنی هەبوونی کورد پووچەڵ کردووەتەوە. گەریلاکانی ئازادی کوردستان بە ئەندازەی ئەوەی کە پلانی دوژمنی فاشیستی داگیرکەر و قڕکەریان پووچەڵ کردووەتەوە، لە هەمانکاتدا لەلایەن گەورەبوونی ئیرادەی ئازادی کورد و پێشکەوتندا، ڕۆڵی سەرەکیان بینیوە.\nدەوڵەتی تورک دەیەوێت بە لەناوبردنی گەریلاکانی ئازادی کە هێز و ئیرادەی بەرخۆدانی کوردستانە، کورد بە یەکجاری قڕ بکات و هەبوونی کورد بە تەواوی بسڕێتەوە. ئەم هێرشە کە بۆ قڕکردن ئەنجام دەدرت، بە بەرخۆدانی گشتی گەل و گەریلا دەتوانرێت لەناو ببرێت. ئەگەر دوژمن لە هەموو جێگەیەک هێرش دەکات، پێویستە گەل و هێزە دیموکراتەکان لە هەموو جێگەیەک بە شێوەیەک چالاک بەرخۆدان بکەن و تێبکۆشن. پێویستە گەلەکەمان بە رۆحی بەرخۆدانی گەریلای ئازادی کە هێرشەکانی دوژمن تێکدەشکێنێت، لە هەموو جێگەیەک ناڕەزایی پیشان بدات و چالاکی ئەنجام بدات. ئێمە لە کاتێکداین کە مان و نەمانی گەلی کوردە. ئێمە گەل و تەڤگەری خاوەنداری ئەو هێز و ئیرادەیە بکەین کە هێرشی دوژمن لەسەر هەبوونمان تێکبشکێنن. هێزی ڕێکخراوەیی گەل، لە تانک، تۆپ، فڕۆکە و هەموو جۆر چەکێک و تەکنیکێکی دوژمن گەورەترە. گەلەکەمان ئەم راستیەی زۆر جار خستووەتەڕوو، سیاسەتی سەرکوتکردنی داگیرکەرانیان پووچەڵ کردووەتەوە. وەک گەل و تەڤگەری ئێمە بەم ئەرکە، بە رۆحی بەرخۆدان و تێکۆشان، پلانەکان تێکبشکێنین.\nگەلی باشوری کوردستانمان پێویستە لەدژی هێرشی داگیرکەری دەوڵەتی تورک ناڕەزایی گەورە پیشان بدەن. ئەم هێرشە لەدژی باشوری کوردستان و هەموو دەستکەوتەکانی کوردە. پەکەکە و گەریلا بەهۆی ئەوەی بۆ ئازادی گەلی کورد تێدەکۆشێت و دەستکەوتەکان دەپارێزێت، دەبێتە ئامانجی سەرەکی هێرشەکان. گەلی باشوری کوردستانمان بە جێگیربوونی لەگەڵ گەریلا وەک ساڵەکانی رابردوو پێویستە لەدژی داگیرکەری دەوڵەتی داگیرکەری تورک بوەستێتەوە. ئیرادەی ئازادی و دەستکەوتەکانی گەلەکەمان لە باشوری کوردستان بە وەستانەوە لەبەرانبەر داگیرکەری و خیانەت، دەپارێزرێن. ئەوانەی هەبوونی گەریلا وەک بیانو بۆ داگیرکاری پیشان دەدەن، ئەو هێزانەن کە هاوکاری دەوڵەتی داگیرکەری تورک دەکەن و بەهاکانی کورد پێشکەش بە دوژمن دەکەن. ئەم خیانەە کە دۆزی کورد و کوردستان پێشکەش دەکەن، بێگۆمان هەبوونی گەریلا لەبەردەم خۆیان وەک ئاسەنگ دەبینن.\nگەنجانی شۆڕشگێر و وڵاتپارێزی کوردستان، بە رۆحی فیدایی و بەرخۆدانی باڵای گەریلا لە هەموو جێگەیەک بە چالاکی بەهێز وڵامی هێرشەکان بدەنەوە و گورز لە دوژمن بدەن. گەنجانی کوردستان لەلایەکەوە پێویستە بەشداری ریزەکانی گەریلا ببن، گەریلا بەهێز بکەن و لەلایەکی دیکەوە لە هەموو دەڤەرێک دەست بە جموجووڵ بکەن و چالاکی ئەنجام بدەن. گەنجانی شۆڕشگێر و وڵاتپارێزی کوردستان، سوپای پاراستنی کورد و کوردستانن. گەنجانی کوردستان لە بەرانبەر هێرشی دوژمنی داگیرکەر و قڕکەر کە هەوڵی شکاندنی ئیرادەی گەلی کورد دەکات و دەیەوێت هەبوونی کورد لەناوببات، پێویستە بێدەنگ نەبن. گەنجانی کورد پێویستە بە رێبازی دەوڵەمەند و خوڵقێنەر چالاکی کاریگەر ئەنجام بدەن و گورز لە دوژمنی فاشیست بدەن. کچ و کوڕانی کورد پێویستە چاوەڕێی ڕێنمایی کەس نەبن و بە دەستپێشخەری خۆیان لە هەموو جێگەیەک پێشەنگایەتی تێکۆشان بکەن. هێرشی فاشیزمی ئاکەپە و مەهەپە و داگیرکەری بە یەکبوونی پێشەنگایەتی گەنجان و بەرخۆدانی گەریلا تێکدەشکێنرێت.\nگەنجان پارێزەری گەل و بەهاکانی ئازادین. گەنجانی شۆڕشگێر و وڵاتپارێزی کوردستان، بە خاوەنداریکردن لە بەرپرسیاری و ئەرکی مێژوویی خۆیان دەتوانن ڕۆڵێکی گەورە ببینن. گەنجانی کوردستان پێویستە لە ههەموو جێگەیەک شەڕی ئازادی فراوان و گەورە بکەن، گورزی گەورە لە دوژمن بدەن. بەرخۆدان لە هەموو جێگەیەک بڵاو بکەنەوە. گەنجانی کورد لە هەموو جێگەیەک پێویستە خۆیان وەک گەریلایەک ببینن و بەم شێوەیە جموجووڵ بکەن. لەسەر ئەم بناغەیە گەنجانی کوردستان لە هەموو جێگەیەک بە رۆحی بەرخۆدانی فیدایی ئاپۆیی گەریلایەتی، پێویستە چالاکی ئەنجام بدەن و وڵامی پێویستە بە دوژمنی فاشیست بدەن.\nژنانی کورد کە ئەمڕۆ هێزی بناغەیین و پێشەنگایەتی تێکۆشانی ئازادی کوردستانن دەکەن، بە بەهێزکردنی بەرخۆدان و رۆحی ئازادی تێکۆشانی بەهێزتر دەکەن. لە بەرانبەر هێرشی فاشیزمی ئاکەپە و مەهەپە، لە ریزەکانی پێشەوەی تێکۆشاندان و وایانکردووە کە گەلەکەمان و هێزە دیموکراتەکان بەشداری لە تێکۆشاندا بکەن و لە هەڵوەشاندنی فاشیزمی ئاکەپە و مەهەپەدا ڕۆڵێکی گەورە دەگێڕن. لەدژی هێرشی داگیرکەری دەوڵەتی قڕکەری تورک ڕۆڵی پێشەنگایەتی دەگێڕن و لە تێکشکاندنی هێرشەکاندا بە شێوەیەکی چالاک دەجووڵێنەوە.\nپەدەکە بە پشتگیریکردن بۆ هێرشی دەوڵەتی تورک، یەکسەر بەشداری لە پلانی داگیرکەریدا کردووە. دەوڵەتی تورک بە ئامانجی قڕکردن و لەناوبردنی کورد هێرش دەکات. هاوکاریکردنی ئەو هێرشانە، خیانەتە لە گەل و دۆزی کورد. پەدەکە کە دەڵێت ‘پشتگیری لە هێرشی داگیرکەری دەوڵەتی تورک ناکات’ بۆ هەڵخەڵەتاندنە. بۆ ئەوەیە کە گەلی کورد ناڕەزایی دەرنەبڕێت. لەلایەکی دیکەوە پەدەکە لە هەولێر و بادینان کە لە ژێر دەسەڵاتیدایە، ڕێگری لە ناڕەزایی گەلی کورد لەدژی داگیرکەری دەکات. دوژمنی کورد شێفی فاشیست ئەردۆغان سوپاسی پەدەکەی کرد کە پشتگیری لە هێرشی داگیرکەری کردووە کە ئەوەشی نیشانەیە کە پەدەکە چ هەڵوێستێکی هەیە و لە کوێی هاوکێشەکەیە. پەدەکە بە هەموو شێوەیەک لە رووی هەواڵگریەوە پشتگیری لە دەوڵەتی تورک دەکات، پشتگیری لۆجیستیک دەکات و بە گەمارۆدانی ناوچەککانی گەریلا، بەشداری لەم شەڕەدا دەکات. هێرشی داگیرکەری دەوڵەتی تورک بە هەواڵگری و بەکارهێنانی تەکنیک دەکرێت. پەدەکە و هەواڵگری بە هەموو شێوەیەک پشتگیری پەناگەیی و لۆجیستیکی دەداتە سوپای تورک. کاتێک کە سوپای تورک نەیتوانی لە کوڕەژارۆ لە ئاسمانەوە هێزەکانی جێگیر بکات، بە پشتگیری و لەژێر پاراستنی پەدەکەدا لە شێلادزێوە لە رووی زەمینیەوە خۆی گەیاندە ناوچەکە. ئەم دۆخەش پیشانی دەدات کە پەدەکە لە چ ئاستێکدا هاوکاری دەوڵەتی تورک دەکات. بۆیەش سەرەتا گەلی کوردستان، پێویستە هەموو کەسێک ئەم هاوکاریەی پەدەکە ببینێت و لە بەرانبەریدا هەڵوێستی هەبێت.\nسەرەتا ڕۆشنبیران، هونەرمەندان و نوسەرانی کورد، هەموو کەسانی ڕۆشنبیری نێو کۆمەڵگە پێویستە لەدژی داگیرکەری هەڵوێستی ئاشکرایان هەبێت و لە خوڵقاندنی ناڕەزایی لەدژی داگیرکەریدا پێشەنگایەتی کۆمەڵگە بکەن. هونەرمەندان، نوسەران و رۆشنبیرانی کورد پێویستە خاوەنداری لە بەرپرسیاری خۆیان بکەنکە واتای هێرشی داگیرکەری تورک، مەترسی هێرشەکە لەنێو کۆمەڵگەدا بڵاوبکەنەوە بۆ ئەوەی لێی تێبگەن. رۆشنبیر و هونەرمەندی بە واتای عەقڵیەت، ویژدان و زمانی کۆمەڵگە دێت. دەوڵەتی تورک بۆ ئەوەی کورد قڕ بکات و هەبوونی کورد لەناوببات، هێرش دەکاتە سەر گەریلا و هەموو جێگەیەک. ئەرکی رۆشنبیرانە کە هاوکاریکردن لەگەڵ دوژمن تەشهیر بکەن و کۆمەڵگا رۆناک بکەنەوە. لە وتنی راستی و پیشاندانی هەڵوێستی بەهیز لەدژی هاوکاریکردن لەگەڵ داگیرکەریدا، بەرپرسیاری گەورە دەکەوێت سەر شانی رۆشنبیر و هونەرمەندان.\nئەگەر گەلانی تورکیا و رەنجدەران لە بەرانبەر هێرشی فاشیزمی ئاکەپە و مەهەپە لەبەرانبەر گەلی کورد ناڕەزایی پیشان بدەن و لەگەڵ گەلی کود لەنێو تێکۆشانی هاوبەشدابن، ئەوە خاڵێکی سۆسیالیستیبوون، دیموکراتبوون و ئازادیخوازیبوونە. گەلانی تورکیا و هەموو ئەو کەسانەی بۆ ئازادی، دیموکراسی، دادپەروەری و یەکسانی تێدەکۆشن، پێویستە بەپێی ئەم راستیە بجووڵێنەوە و لەبەرانبەر داگیرکەری هەڵوێستیان هەبێت. لەبەرئەوەشی پێویستە ١ی ئایار بکەنە رۆژی گەلانی تورکیا و رەنجدەران لەبرانبەر داگیرکەری هەڵوێستیان هەبێت و لەگەڵ گەلی کورد تێبکۆشن.\nدەوڵەتی تورک نە تەنها کوردستان و گەلی کوردی کردووەتە ئامانج، سیاسەتی داگیرکردنی رۆژهەڵاتی ناوەراستە و دەیەوێت تێیدا بڵاو ببێتەوە. لەبەرئەوەی پەکەکە و گەلی کورد باوەڕیان بە برایەتی گەلان هەیە و بۆ ژیانێکی دیموکراتی هاوبەش لەسەر ئەساسی یەکسانی لە رۆژهەڵاتی ناوەڕاست تێدەکۆشێت، دەکرێتە ئامانج. لەبەر ئەوەش گەلی عەرەب سەرەتا و هەموو گەلانی رۆژهەڵاتی ناوەڕاست، پێویستە لە بەرانبەر هێرشی داگیرکەری دەوڵەتی تورک هەڵوێستێکی ئاشکرایان هەبێت و ناڕەزایی لەبەرانبەر داگیرکەری دەرببڕن.\nئێمە بانگ لە هەموو کەسێک دەکەین لە بەرانبەر هێرشی داگیرکەری دەوڵەتی تورک و ئەوانەی پشتگیری لە هێرشەکە دەکەن بێدەنگ نەبن، پێویستە دەست لەم هەڵوێستەیان لەدژی دیموکراسی هەڵگرن و لە بەرانبەر ئەم داگیرکەریە هەڵوێستی ئاشکرایان هەبێت.\nهێرشێ داگیرکەری دەوڵەتی تورک لە سایەی بەرخۆدانی قاڕەمانی گەریلاکانی ئازادی، بە تێکۆشانی گەکی کوردستان، گەل، ژنان، رەنجدەران، دیموکراسیخوازن تێکدەشکێت، ئەوانەی بۆ ئازادی و دیموکراسی تێدەکۆشن، سەردەکەون.


لە خانوچکەکەی ماڵی پوورە خونچێمەوە - قەڵەم\nلە خانوچکەکەی ماڵی پوورە خونچێمەوە. بۆ کەلاوەکەی سەعیدییان\nکتێبێک بە شێوازێکی نوێ کە دەکرێت هەم شێعر بێت هەم پەخشان، یان تێکەڵاوێک لە هەردووکیان. 'پێشەوا کاکە'ی لە رێگەی وشەکانەوە دەمانباتەوە نێو کۆڵانەکانی منداڵیی خۆی و بە تۆپە لاستیکیەکەی یاریمان لەگەڵ دەکات. وشەکانی پێشەوا، تامی مناڵی و چێژی پوختەیی دەبەخشنە خوێنەر. پێشەوا لە دونیایەکدا دەچێتەوە کۆڵانەکانی مناڵی و ماڵی پورە خونچەی کە ئیتر وەک جاران تامی ژیان و عەتری گەرمی ئەوسەردەمانە زار پڕناکات. ئەو لە گەڵ مەرگ دەدوێت و مەرگ و تامی مەرگ لە هەموو لایێکەوە هەست پێدەکات. ئەمەش رەنگدانەوەی دونیای دەوروبەری شاعیرە لە سەر وشەکان و شێعرەکانی. دونیایێک کە لە هەموو لایەکەوە سێبەر و تامی مەرگ وەک بۆکزی سوتان پرژ و بڵاوە. پێشەوا دونیایێکی بە وشە خولقاندوە کە وەک فیلمێک گوزارشت لە دەرونی هەستیاری شاعرێک دەدات کە خۆی لە چوارچێوەی قاڵبە کۆنەکاندا نەبەستوەتەوە و زنجیری "ئەبێ و نابێی" ی دیاریکراوی دەسەڵاتدارانی ئەدەبی بچراندوە و رەها بەس دەنوسێت، دەنوسێت بۆ دڵی نەک بۆ "ئەبێ و نابێ".\nکتێبی 'لە خانووچکەکەی ماڵی پوورە خونچێمەوە' بەرهەمی شاعیر 'پێشەوا کاکەیی' لە تیراژی هەزار دانە بە نرخی ٣٠٠٠ دینار لە لایەن چاپخانەی 'کارۆ' لە سلێمانی چاپ و بڵاو کراوەتەوە. ئێمە وەک سایتی قەڵەم پیرۆزبایی لە نووسەری ئازیز کاک پێشەوا کاکەیی دەکەین و هیوای بەردەوامی بۆ دەخوازین.